text:
बिहार मे रामविलास पासवान केर एलजेपी से गठबंधन के बाद दलित वोट के अपना पक्ष मे देख रहल बीजेपी उम्मीद करि रहल अछि जे अगर यादव के किछुओ वोट मिल गेल तं पार्टी के सीट के आंकड़ा बढ़ि सकैत अछि.
एहि लेल नरेंद्र मोदी बिहार मे अपन रैली मे यादव वोट के अपना पक्ष मे करय लेल
गौवध या पशुवध के मामला उठा रहल छथिन्ह.
मोदीजी मतदाता सं सीधा सवाल करय छथिन्ह कि जे पशु...गौमाता के अहां पालय छी कांग्रेस ओकरा वध करय मे गर्व महसूस करैत अछि. आओर ओहि कांग्रेस सरकार के लालू- मुलायमजी समर्थन दय छथिन्ह.
मोदी जी साफ कहय छथिन्ह जे दिल्ली के मौजूदा सरकार गाय पालय वाला के तं सब्सिडी नहि दैत अछि मुदा ओकरा वध करय वाला के दैत अछि.
सभ ठामक चुनावी सर्वेक्षण से गदगद बीजेपी आब 272+ के टार्गेट छोड़ि 300+ टार्गेट पर लागि गेल अछि.
चुनावी सर्वेक्षण मे कहल जा रहल अछि जे बीजेपी सभसं पैघ पार्टी बनि क आबि रहल अछि. लोक सभ के सेहो लगि रहल छनि जे एहिबेर केंद्र सरकार के खिलाफ नाराजगी के फायदा बीजेपी के मिल सकैत अछि.
लोक महंगाई, भ्रष्टाचार, घोटाला आओर कालाधन के मुद्दा पर सरकार से नाराज अछि. बीजेपी ओकर फायदा उठाबय चाहैत अछि.
अगर सर्वेक्षण... मीडिया के मानल जाए तं देश मे एहिबेर मोदी लहर अछि. मुदा लहर सं देश नहि चलैत अछि. अगर लहर देखि सरकार बनैत तं चुनाव के जरूरते नहि रहत.
देश मे चुनाव मे सभ सं पैघ स्थान मतदाता के होएत अछि आओर गुप्त मदतान मे आखिर तक अहां नहि कहि सकैत छी जे वोटर के फैसला की अछि. ओ तं वोट के गिनती के बादहिं पता चलत.
मुदा पार्टी सभतं सरकार बनाबए लेल... जीतए लेल आखिर तक दम लगौने रहबे करत. कोशिश करबाक चाही.


c: text/html

text:
विचार
– प्रवीण नारायण चौधरी
अन्तर्राष्ट्रीय बेटी दिवसः बेटी होइछ प्रकृतिक सर्वोत्तम उपहार
आइ सितम्बर मासक चारिम रवि दिन – जेकरा विश्व भरि मे बेटी लेल समर्पित करैत ‘अन्तर्राष्ट्रीय बेटी दिवस’ केर रूप मे मनायल जेबाक एकटा मान्यता स्थापित कयल गेल छैक – बेटी दिवस एहि लेल जे बहुतो स्थान पर एहि बेटी प्रति उपेक्षाक भावना, कन्या भ्रूण हत्या, पालन-पोषण आ शिक्षा-दीक्षा हर चीज मे विभेद… एहि सँ ऊपर उठबाक आ बेटी जाति केर आध्यात्मिकता केँ नीक सँ मनन करबाक लेल ई दिवस मनायल जाइत छैक।
अपन मिथिला मे सेहो बेटी सँ गाम बसैत छैक से बुझितो बेटी केँ गोबर-बिछनी, पात खररनी, खेती-गृहस्थी मे सहायिकाक भूमिका करयवाली, बोइन-मजदूर कमायवाली, रोटीपकनी, गृहिणी, पर्दाक वस्तु, भोग्य वस्तु, घरवाली, बच्चा पैदा करयवाली, आदि अनेकों ‘छोट उपमा’ सँ दमनपूर्वक राखल जेबाक परम्परा देखाइत छैक। पितृसत्तात्मक (patriarchal) व्यवस्था मे महिला केँ कम अँकबाक गोटेक प्राकृतिक कारण केँ ततेक बढा-चढाकय बुझल जाय लगलैक जे बितैत समय के संग महिला लगभग गौण भऽ गेल आ पुरुषक वर्चस्व समाज पर हावी भऽ गेल। खैर… हम उपेक्षाक दृष्टि आ व्यवहार पर एखन केन्द्रित नहि होयब, बस इशारा मे कहलहुँ जे कन्या प्रति के हेय दृष्टि असल व्यवहार मे कतेक दमनपूर्ण छैक से सब कियो आत्मसात करब।
लेकिन अपन मिथिलाक बाबा-पुरखाजन जे जीवन पद्धतिक विकास कयलथि, अर्थात् परापूर्वकाल सँ बेटी केँ लक्ष्मी, जानकी, गौरी, सिया, धिया, बुचिया, रानी, कुमारि आदि अनेकों उच्च अलंकार केर शब्द सम्बोधन सँ अत्यन्त सम्मान देबाक परम्परा सेहो भेटैत छैक। कुमारि केर पूजा, कुमारि केर भोजन, कुमारि केँ खोंइछ, कुमारि केँ सर्वोपरि सम्मान ई सब अपनहि मिथिलाक लोकजीवन मे निहित छैक। स्पष्ट छैक जे अलंकारिक रूप मे बेटी प्रति उच्च सम्मान रहितो व्यवहारिक रूप मे कतहु न कतहु बेइमानी भरल नेत देखल जाइत छैक। त मानि लेल जाउ जे कालान्तर मे हरेक व्यवस्था मे कनी-कनी बदलाव अबैत उच्चतम् सँ निकृष्टतम् धरि गेल आ फेर निकृष्टतम् सँ उच्चतम् धरिक यात्रा करत। ई ठीक ओहिना छैक जेना राति भेल त फेर सूर्योदय होयत, पुनः सूर्यास्त होइत राति होयत। प्रकृति केर ई नियम चलिते रहत।
आइ हम अपन महादुर्गा, महालक्ष्मी आ महासरस्वतीक भाव सँ प्राप्त ३ बेटी केँ सर्वप्रथम शुभकामना दैत छी। God’s best gift to her parents is a daughter. एहि महावाक्य केँ आत्मसात करैत एहि अवसर पर एक-दू टा बात आरो कहय चाहब। हमरा घर मे बेटीक बाढ़ि कहल गेल अछि। जेठ भैयारी केर दुइ बचिया, माझिल केर चारि बचिया, हमर तीन बचिया आ हमर छोट केर एक बचिया – कुल १० महाविद्या देवीक पदार्पण हमरा बड़ा आह्लादित करैत अछि।
कतेको लोक एतेक बेसी सन्तान केँ जन्म देबाक विषय मे फरक विचार रखैत छथि। सन्तान कम हो, हम दुइ आ हमर दुइ, परिवार नियोजन, आदि अनेकानेक बात कयल जाइत छैक। वास्तव मे कम बच्चा केँ नीक ढंग सँ परवरिश (पालन-पोषण) भेटबाक चाही, ई आदर्श सिद्धान्त नीक बात थिकैक। जनसंख्या सेहो नियंत्रित राखब जरूरी छैक। लेकिन हरेक परिवार मे हर तरहक सोच आ विचार रखनिहार लोक होइत छैक। केकरो सामाजिक परोक्ष निन्दा नहि नीक लागल, कियो ईश्वर मे आस्था राखि जतेक बच्चा जन्म लेलक सब केँ सम्मान देलक, आदि। हमरो विचार सन्तानक मामला मे कनेक पुरातनवादी सोच केर रहल अछि। सन्तान अपन भाग्य सँ अबैत छैक। बेटी आ कि बेटा – ओकरा सभक समान रूप सँ स्वागत करबाक योग्य सामर्थ्य-ओकादि विकसित करब माता-पिताक धर्म थिकैक। समाजहि द्वारा बनायल गेल कइएक नियम एहेन छैक जे एकटा बेटा उत्तराधिकारी लेल लोक तरसि जाइत अछि। ता धरि समाज मे रंग-बिरंगी कौचर्य आदिक सामना करय पड़ैत छैक। तेँ मन मसोसिकय सेहो कतेको परिवार एकटा बेटा हेबाक इन्तजार मे रहैत अछि।
हमर निजी अनुभव कहि रहल अछि जे हर सन्तान एहि पृथ्वी पर अपन भाग्य आ सरोकार लय कय ईश्वरहि केर कृपा सँ पदार्पण कयलक। सभक संग किछु न किछु गाथा जुड़ल छैक। एक पिताक रूप मे एकरा सभक प्रति अपन जिम्मेदारी हम निभाबी, बस यैह हमर जीवनक अभीष्ट रहल अछि। भगवतीक उपासक परिवार मे भगवतीक अनेक रूप केर आगमन स्वाभाविक छैक। स्वयं जगदम्बा, विश्वम्भरी, अधिष्ठात्री, अवलम्बा आ भवानी केर जेहेन इच्छा भेलनि से भेल। कतेको लोक विज्ञान आ पौरूष आदिक बात सेहो कयल करैत अछि। बेटा बेटी होयबाक पाछाँ अनेकों तरहक तर्क, तथ्य, तरीका आदिक विश्लेषण सेहो एहि जीवन मे कतेको लोकक मुंह सँ सुनबे केलहुँ। लेकिन हमरा अपन प्रथम सुपुत्रीक जन्म सँ एतेक बेसी उत्साह आ आनन्द प्राप्त भेल जेकर सीमा केँ शब्द मे प्रकट करब कठिन अछि हमरा लेल। एकर बाद दोसर सुपुत्रीक आगमन उपरान्त एहेन-एहेन अनुभूति भेटय लागल जे बुझा गेल कि ईश्वर हमरा सँ किछु विशेष चाहैत छथि। आर फेर तेसर! हाहा!! ई त बुझू जे चक्र, त्रिशूल, आदिक संग एना उपस्थित भेल अछि एहि संसार मे तेकर खिस्सा कि कहू! बाद मे कहियो लिखब। निश्चित अहाँ सब केँ केवल आश्चर्य टा नहि विस्मय सेहो होयत।
त ई तीन सुपुत्रीक पिताक रूप मे हम स्वयं केँ बहुत भाग्यशाली मानैत छी। एकरा सभक शिक्षा-दीक्षा आ भरण-पोषण एकरे लोकनिक भाग्यक बल सँ हम सपत्नीक कय पाबि रहल छी सेहो अनुभव राखि रहल छी। सच छैक जे प्रकृतिक सर्वोत्तम उपहार बेटिये होइत छैक। भगवान् एकरा सभक रक्षा करथि। ई सब महान बनय आ माता-पिताक सारा सपना केँ जरूर पूरा करय। अस्तु! बेटी दिवस पर समस्त बेटीक संग ओहि माय केँ सेहो शुभकामना जे एहि धराधाम मे बेटीक प्रवेश खुशी-खुशी दैत छथिन, पेट मे कैंची नहि चलबबैत छथि। ॐ तत्सत्!!
सन्तान केँ आत्मा सँ तुलना कयल जाइछ। संस्कृत शब्द ‘आत्मज’ या ‘आत्मजा’ एहि लेल कहल गेल छैक। आत्माक प्रतिमूर्ति होइत छैक सभक अपन सन्तान। बस यैह भाव मे सभक सन्तान प्रति सदिखन सम्मानक भाव राखि हम सब एहि मानवलोक केँ सुन्दर बना सकैत छी। सभक बेटी लेल हमर हृदय सँ शुभकामना। माय-बापक लाज टा सब कियो जरूर राखब से हमर करबद्ध प्रार्थना। फैशन के दुनिया एहेन छैक जे लोक अपन सीमा, मर्यादा आ लेहाज जे बिसरि गेल करैत अछि से नीक बात कदापि नहि छैक। अपन सुन्दरता आ कोमलता केँ अहाँ प्रकृति-प्रदत्त अद्भुत उपहार बुझि ओकर सुरक्षा करू, नंगापन आ अश्लील तरीका सँ अपना केँ एना बदनाम नहि करू, एकरा अभिव्यक्तिक स्वतंत्रता मानि खुलेआम दुनिया के परीक्षा लेनाय उचित नहि। सावधान बेटी, बस सीमा टा केँ बुझय जाउ।

robotstxt: allowed

filter: keep


text:
तारानाथ शर्मा
तारानाथ उपाध्याय भण्डारी (जन्म: १९९१ असार ९, प्रख्यात नाम: तारानाथ शर्मा) झर्रोवादी आन्दोलनका अगुवा, नियात्रा विधाक संस्थापक, नेपाली निबन्धकार, कथाकार, उपन्यासकार, समालोचक आ पाठ्यपुस्तक लेखक छथि । ओ नेपाली भाषा आ साहित्यमे झर्रोवादीक रूपमे चिनैत अछि । अङ्ग्रेजी भाषामे विद्यावारिधि कैर डा. तारानाथ शर्मा हाल प्राध्यापन पेशामे अछि ।[१]
प्रारम्भिक जीवन[सम्पादन करी]
शिक्षा[सम्पादन करी]
लेखन[सम्पादन करी]
संलग्नता[सम्पादन करी]
मौलिक कृति[सम्पादन करी]
सम्पादित, अनूदित आ फुटकर कृति[सम्पादन करी]
पुरस्कार, मान-सम्मान, पदक[सम्पादन करी]
अन्य जानकारी[सम्पादन करी]
सन्दर्भ सामग्रीसभ[सम्पादन करी]
- ↑ "रोशन साँवा: तारानाथको तानाबाना'", mysansar.com, २०१२-०३-१२, अन्तिम पहुँच २०१२-०३-१२।


text:
मिथिला पेंटिंग आर सिकी कला केँ कारण इंटरनेशनल ट्रेड फेयर म' बिहार क' तेसर बेर भेटल गोल्ड मेडल
दिल्ली। 28 नवम्बर। बिहार केँ परचम एक बेर फेर लहराओल। मिथिलांचल केँ विश्वप्रसिद्ध हस्तशिल्प के दुइ विधा मिथिला पेंटिंग आर सिकी कला बिहारक सीना गर्व सँ चौड़ा क' देलन्हि। दिल्ली केँ प्रगति मैदान म' चैल रहल इंटरनेशनल ट्रेड फेयर म' बिहार मंडप क' गोल्ड मेडल सँ नवाजल जेल अछि।
दिल्ली केँ प्रगति मैदान म' चैल रहल अंतरराष्ट्रीय व्यापार मेला म' लगातार तेसर बेर बिहार मंडप क' सर्वश्रेष्ठ आंका गेल अछि। बिहार मंडप क' राज्य केँ हस्तशिल्प सँ सुन्नर जोका सजेबाक आर व्यवस्थित आयोजक लेल गोल्ड मेडल भेटल। इ सम्मान मिथिलांचल केँ हस्तशिल्प के दुइ विधा मिथिला पेंटिंग आर सिकी कला दियौलन्हि।
अंतरराष्ट्रीय व्यापार मेला म' देश भरिक सभ राज्य केर अप्पन मंडप क' नीक बनेकबाक होड़ के बीच बिहार मंडप कैको कारण सँ आगंतुक सभक आकर्षण केर केन्द्र बनल रहल। बिहार पवेलियन केँ सीकी आर्ट, स्टोन आर्ट, टेराकोटा केँ लाइव डेमो आकर्षण केँ केन्द्र बनल रहल। ‘डिजिटल इंडिया’ के थीम पर बनल बिहार पवेलियन मेला म' आबै बला लोग क' अप्पन भव्यता सँ आकर्षित करैत छल।


text:
बिहार मे क्रिकेट एक दशक स बेसी समय स मैदान स बाहर अछि। संघ जतए कोर्ट में सक्रिय अछि ओतहि खिलाड़ी राजनीतिक मैदान में। एक दिस श्रीनिवासन मामला मे बिहार क्रिकेट संघक सक्रियता देखबा योग्य अछि त दोसर दिस दरभंगा स क्रिकेटर कीर्ति आजाद विश्वकप विजेता बनि वोट मांगि रहल छथि। आइ कोर्ट में बिहार क्रिकेट संघ क आवाज सुनबा में भेट रहल अछि, मुदा मैदान मे एकर कोनो चर्च नहि अछि। क्रिकेटर क रूप में कीर्ति झा वोट मांगी रहल छथि, मुदा तारिक उर रहमान क दरभंगा मे क्रिकेट कोनो चुनावी मुद्दा नहि अछि। एहन में इ जिज्ञासा हमरा सबहक बीच स्वत: उत्पन्न भ गेल जे आखिर बिहार में क्रिकेट क इतिहास केहन अछि। बिहार क्रिकेट संघ मे बिहारी खिलाड़ी क केहन भूमिका रहल। दरभंगा मे क्रिकेट क पहचान केकरा स अछि। किछु एहने सवालक उत्तर द रहल अछि क्रिकेट प्रेमी आ इसमाद ग्रुप क मेंटर सदस्य भारतेंदु दास क इ आलेख – समदिया
बिहार में क्रिकेट क इतिहास 1936 स अछि। 1936 स बिहार एकटा टीम क रूप मे प्रथम श्रेणी क्रिकेट खेलेनाइ शुरू केलक। मुदा बिहारक टीम मे बिहार क ‘मूल निवासी’ शामिल नहि छलाह। .. आइ कोनो क्रिकेट क जानकार स पूछला पर इ उत्तर भेटब कठिन अछि जे 1936 स 1974 क बीच कोनो बिहारी मूल क एहन खिलाड़ी नाम बता दथि जे बिहार क टीम क सदस्य होइथि। कह 11टा खिलाडी क टीम मे बिहारी लेल एकटा जगह नहि छल? …. एहन स्थिति क पाछु बिहारी मे बिहारी हेबाक गौरव आ आत्म सम्मान क अभाव प्रमुख कारण रहल। आन राज्य मे एहन स्थिति नहि छल।
इतिहास कहैत अछि जे पहिल बिहारी क्रिकेटर श्यामलाल सिन्हा भेलाह जे 1950 क दशक मे टीम मे असगर बिहारीमूलक छलाह। सिन्हा 17 मैच मे कुल 21टा विकेट लेलथि। हुनकर बाद एक या दूटा मैच खेलेबाक सौभाग्य के प्रसाद, आर दयाल आ इसरार अली सन किछु बिहारी मूलक खिलाड़ी कए जरूर भेटल। मुदा कुल मिलाकए 50 आ 60 क दशक मे बिहार क टीम मे स्थानीय बंगाली आ एंग्लो इंडियंस क कब्जा छल। 60 क दशक क उत्तरार्ध स बिहार क टीम मे दिल्ली, यूपी, एतबा धरि जे गुजरात क खिलाड़ी तक शामिल भ गेलाह। दलजीत सिंह, के मित्तर, रमेश सक्सेना, ए शुक्ला, एस के कपूर, जी चौहान आदि नाम लेल जा सकैत अछि। बिहारी मूलक खिलाडी लेल बिहार टीम क 11 स्थान मे स एकटा स्थान नहि बनाउल जा सकल। 1970 क दशक मे सेहो स्थिति एहने रहल, मुदा बिहार मूलक दूटा खिलाड़ी टीम मे स्थान बनेबा मे सफल रहलाह। शेखर सिन्हा (42 मैच) आ आशिष सिन्हा (14 मैच)। एक अन्य खिलाड़ी अजय झा, जे बहुत नीक तेज गेंदबाज छलाह मुदा किछु मैच बिहार टीम स खेलेलाक बाद ओ सर्विसेस क टीम मे शामिल भ गेलाह। ओ अपन पूरा कॅरियर मे 52टा मैच मे कुल 159टा विकेट लेने छथि। देखल जाय त बिहार मूलक पहिल खिलाड़ी जे अंतरराष्ट्रीय स्तर पर नाम केलथि ओ सबा करीम छथि। ओ एकटा ‘चाइल्ड प्रोडीजी’ भेलाह आ 15 वर्ष क आयु मे बिहार क टीम मे आबि गेलाह। ओना इ सेहो बाद मे बंगाल टीम मे शामिल भ गेलाह। इ अपन शानदार प्रथम श्रेणी कैरियर 120 मैच मे 22 शतक आ 33टा अर्ध शतक क मदाद स 56 स बेसी क औसत स 7000 स ज्यादा रन बनेलथि। मुदा राष्ट्रीय टीम मे चयन क मामला मे हिनका स भेदभाव कैल गेल। हिनका भारतीय टीम मे 22 साल क बैस मे चुनल गेल मुदा पहिल मैच(वनडे) खेलेबाक मौका 30 साल में भेटल आ टेस्ट इ 33 साल क छलाह तखन खेलेलथि।
1980 और 1990 क दशक मे ‘बिहारी’ खिलाडी, खास तौर स पटना क खिलाड़ी कए टीम मे ठीक ठाक जगह भेटल। ओहि मे स्पिन बोलर अविनाश कुमार (97 मैच, 393 विकेट), मछुअटोली क सुनील कुमार (64 मैच, 2 शतक, 20 अर्ध शतक), दरभंगा क तारिक उर रहमान (59 मैच, 5 शतक, 23 अर्ध शतक), राजीव कुमार ‘राजा’ (84 मैच 10 शतक, 27 अर्ध शतक) आदि नाम लेल जा सकैत अछि। अन्य उल्लेखनीय खिलाडी मे पटना क संजय रंजन (25 मैच), सतीश सिंह (17 मैच), अमिकर दयाल (25 मैच), सुनील सिंह (12 मैच), धनञ्जय सिंह (26 मैच), तरुण कुमार (22 मैच), निखिलेश रंजन (37 मैच) आदि रहलाह। झारखंड क गप करि त रांची क अदिल हुसैन (24 मैच, 2 शतक, 3 अर्ध शतक), जमशेदपुर के शाहिद अर्फी (23 मैच, 1 शतक, 3 अर्ध शतक) आ धनबाद क चंद्रमोहन झा (34 मैच,7 अर्ध शतक) क नाम उल्लेखनीय अछि।
कुल मिला कए कहल जा सकैत अछि जे बिहार संग क्रिकेट क संबंध ‘सोन अछि त कान नहि आ कान अछि त सोन नहि’ जेकां अछि। जहिया बिहारी मूलक एकटा खिलाड़ी कए बिहारक टीम मे जगह नहि भेटैत छल तहिया बिहार में क्रिकेट संघ छल आ बिहारक टीम क्रिकेट खेलाइत छल, मुदा जखन टीम में बिहारमूलक खिलाड़ी कए स्थान भेटब शुरु भेल त बिहार में क्रिकेट संघ भंग भ गेल आ बिहारक टीम प्रथम श्रेणी क्रिकेट स दूर भ गेल। अपन राज्य मे इ कोनो बहस क मुद्दा नहि बनैतत अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
नई दिल्ली। एहि साल क सिविल सेवा परीक्षा लेल अधिसूचना जारी करि देल गेल अछि। जारी अधिसूचना क अनुसार एहि बेर क परीक्षा मे सीट क संख्या बढ़ा कए 965 टा करि देल गेल अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
मनीष कर्ण, जनकपुरधाम, मार्च ३, २०१६. मैथिली जिन्दाबाद!!
विष्णुपुराण मे वर्णित सीता एवं राम सहित केर डोलीक संग जनक द्वारा स्थापित चारि शिवधामक परिक्रमा अर्थात् मिथिला मध्यम परिक्रमा जे फागुन मासक अमावस्या सँ पूर्णिमा धरि १५ दिन मे पूरा कैल जाएछ, तेकर तैयारी शुरु कैल जा चुकल अछि।
एहि बेर मलयमास पड़ि जेबाक कारणे ई तिथि फागुन २५ गते (तदनुसार ८ मार्च २०१६) सऽ सुरु होवय जा रहल अछि। मिथिला मध्यम परिक्रमाक वास्ते जनकपुर उप-महानगर पालिका वार्ड नं. १२ स्थित हनुमाननगर जाहि ठाम सँ परिक्रमाक आरम्भ कैल जाएछ, ओतय विशेष तैयारी एखनहि सऽ देखबा मे आबय लागल अछि। एहि स्थल केर साफ-सफाई तथा रंग-पेन्टिंग करबाक संग साज-सजाबट आर डोलीक सजावट आदि शुरु भऽ गेल अछि।
नेपाल एवं भारत केर मिथिलाक्षेत्र मे लगभग १३५ किलोमीटर केर एहि यात्रा केँ मिथिलाक वर्तमान समयक सबसँ पैघ तीर्थयात्राक रूप मे मानल जाएत अछि। एहि यात्रा मे दुनू देशक लाखों श्रद्धालू श्री सीताराम केर डोली (माफा) पर सवारीक पाछाँ – पाछाँ बाजा-गाजाक संग चलैत छथि। एहि मे सहभागी श्रद्धालू लोकनिक मान्यता अछि जे यात्रा मे भगवान् राम ओ जगज्जननी सीताक प्रत्यक्ष अनुभूति लेल ई यात्रा प्रसिद्ध अछि।
एहि बेर परिक्रमा मे सहभागी तीर्थयात्री केर समुचित बासक संग स्वच्छ पेय पानि, भोजन, विश्राम स्थल, प्राथमिक उपचार, सुरक्षा व्यवस्था आदि लेल स्थानीय युवा क्लब आ जनकपुर बृहत्तर परिषद् द्वारा संयुक्त रूप मे संयोजन कैल जा रहल अछि।
राजा जनक द्वारा अपन राजधानी जनकपुर केर चारि कोण मे चारि टा महादेव मन्दिर स्थापित करबाक इतिहास अछि, ई चारि स्थान वर्तमान समयक जनकपुर पूर्व केर सतोखर मे सप्तेश्वरनाथ, पश्चिम मे जलेश्वरनाथ, उत्तर मे क्षीरेश्वरनाथ आर दक्षिण मे कल्याणेश्वरनाथ केर रूप मे प्रसिद्ध अछि।
पन्द्रह दिनक परिक्रमा अन्तर्गत पहिल दिन कुवा हनुमाननगर, दोसर दिन मधुबनी जिलाक कलना स्थित कल्याणेश्वर महादेव स्थान, तेसर दिन मधुबनीक फूलहर स्थित गिरिजास्थान, चारिम दिन महोत्तरी जिलाक मटिहानी, पाँचम दिन जलेश्वरनाथ महादेव स्थान (जलेश्वर), छठम् दिन मडै, सातम दिन ध्रुवकुण्ड, आठम दिन कञ्चनवन, नवम दिन पर्वता, दसम दिन धनुषाधाम, एगारहम दिन सतोखर, बारहम दिन औरही, तेरहम दिन करुण (भारत) आर चौदहम दिन बिसौल (भारत) केर यात्राक बाद अन्तिम दिन अर्थात् पन्द्रहम दिन जनकपुरधाम आबिकय अन्तरगृह परिक्रमा मे परिणति पाबि जाएछ। एत्तहि आबिकय मिथिलाक मध्यम परिक्रमाक बिसर्जन कैल जाएछ।
स्वयं भगवान् आर भगबतीक डोली संगक ई पन्द्रह दिनक यात्रा विशेष फलदायी होयबाक कारण सुप्रसिद्ध तीर्थक रूप मे सुस्थापित अछि।


text: पटना। मुख्यमंत्री नीतीश कुमार कहला अछि जे बिहार मे निवेश करैवाला कए दस साल तक टैक्स मे छूट देल जाइत। निर्माण, खाद्य प्रसंस्करण आ औषधीय पौधा क खेती मे निवेश करैवाला कए एकर अतिरिक्त सेहो कई आकर्षक पैकेज देल जा रहल अछि। ओ इ घोषणा एसोसिएटेड चैंबर्स आफ कामर्स एंड इंडस्ट्रीज आफ इंडिया (एसोचैम) क अध्यक्ष डॉ स्वाती पीरामल स भेंट क दौरनन केलथि। इ मुलाकात मुख्यमंत्री क सरकारी आवास पर भेल। डॉ पीरामल मुख्यमंत्री कए एसोचैम द्वारा तैयार दस्तावेज बिहार विजन 2020 क प्रति सौंपलथि। ओ उद्योग जगत क समक्ष चुनौती क बारे मे सेहो मुख्यमंत्री स चर्चा केलथि। कुमार औद्योगिक विकास क लेल उठाउल जा रहल कदम क जानकारी हुनका देलथि। एसोचैम क निदेशक (जनसंपर्क) कोटेश्वर प्रसाद ढोभाल कहलथि जे मुख्यमंत्री औद्योगिक विकास क रणनीति पर मुलाकात क दौरान विस्तार स चर्चा केलथि।


text: सहरसा । खगड़िया मे आयोजित भेल आठ दिवसीय गौशाला मेला मे केसरी नंदन व्यायामशाला दिस स पांच दिवसीय दंगल क आयोजन संपन्न भेल । दंगल मे महिला पहलवान अपन कुश्ती क दांव-पेंच अजमेलथि। दंगल मे बिहार समेत दिल्ली, हरियाणा क महिला पहलवान शिरकत केलथि। दंगल क पहिल मुकाबला दिल्ली क पूनम आ हरियाणा क सपना क बीच भेल, जाहि मे दिल्ली क पूनम विजयी रहलीह। दंगल क एकटा अन्य मुकाबला मे बिहार क सोनम आ हरियाणा क सपना क बीच मुकाबला भेल, जाहि में बिहार क सोनम जीत दर्ज केलथि। महिला दंगल कए देखबा लेल हजार स बेसी लोक छल। विजेता कए बाद मे पुरस्कार द सम्मानित कैल गेल ।


text:
बैंकॉक: भारत RCEP समझौतामे (Regional Comprehensive Economic Partnership) शामिल नहि होबाक निर्णय लेलक अछि। प्रधानमंत्री नरेंद्र मोदी भारतक समस्या सभक संतोषजनक निपटारा नहि होबाक चलते ओ अपन पक्ष कय लय कय मजगूत बनल छलाह, ओ पहिले कहि कय रखने छलाह जे भारतक केंद्रीय हितसभ सँ कोनो तरहक समझौता नहि कयल जायत। अहि समझौतामे शामिल होमय सँ मना करैत कहलथि जे नहि तँ इ गांधी जीक तावीज छै नहिये हुनकर अंतर्मन अहिके स्वकृति दय रहल छनि तै भारत अहि समझौतामे शामिल नहि होयत।
- आयात वृद्धिक विरुद्ध अपर्याप्त सुरक्षा
- चीनक संग मतभेद
- 2014 के बेस ईयर मानल गेनाइ


text:
पटना। शिक्षा क प्रति आधी आबादी मे केहन जागरुकता आइल अछि एकर रोचकदृश्य आइ-काल्हिइंटर परीक्षा क केन्द्र पर देखबा मे आबि रहल अछि। केन्द्र क बाहर पतिदेव गोदी मे बच्चा खेला रहल छथि आ मैडम दे रहल छथि परीक्षा।
केन्द्राधीक्षक क कहब अछि जे सरकारी नौकरी मे महिला क लेल बढ़ल अवसर क मद्देनजर महिला मे इंटर परीक्षा देबाकपरिपाटी बढ़ल अछि। पटनाकएकटा परीक्षा केन्द्र पर एहनो महिला परीक्षार्थी पर्चे लिख रहल छथि, जिनकर गोदी मे बच्चा छैन। ओना अधिकतर बच्चावाली महिला परीक्षार्थी परीक्षा शुरू हेबा स पहिने केन्द्र क मुख्यद्वार पर पतिदेव क गोदी मे बच्चा सौंपकए पर्चा लिख रहल छथि।


text:
सिलीगुड़ी में शुक्रवार के भड़कल हिंसा के बाद कर्फ़्यू लगा देल गेल...खबर अछि जे एफ़एम पर प्रसारित टिप्पणी के विरोध करैत लोक सभ जखन हॉस्पिटल रोड स गुजरि रहल छल तखन एकटा मरीज के ल जा रहल एंबुलेंस भीड़क बीच स निकलय के कोशिश करय लागल...जकरा प्रदर्शनकारि सभ नहिं निकलय दैत छलाह...स्थानीय लोक सभ एकर विरोध कयलन्हि त तोड़फोड़ शुरू भ गेल...प्रदर्शनकारी में स किछु लोक हिंसा पर उतारु भ गेलाह आओर कइटा गाड़ी आ दोकान में आगि लगा देलाह..
नवका- पुरनका लेख सर्च करु...
सिलीगुड़ी में कर्फ्यू
दार्जिलिंग के प्रशांत तमांग जखन सोनी टीवी चैनल के रियलिटी शो में 'इंडियन आइडल' बनलाह त पूर्वोत्तर में जश्न मनाओल गेल...लोक सभ खुशी स झूमि उठल... खूब पटाखा फोड़ल गेल...मुदा दिल्ली के रेड एफएम पर हुनका बारे में एकटा आपत्तिजनक बयान अबितहिं बवाल शुरू भ गेल...
सिलीगुड़ी में शुक्रवार के भड़कल हिंसा के बाद कर्फ़्यू लगा देल गेल...खबर अछि जे एफ़एम पर प्रसारित टिप्पणी के विरोध करैत लोक सभ जखन हॉस्पिटल रोड स गुजरि रहल छल तखन एकटा मरीज के ल जा रहल एंबुलेंस भीड़क बीच स निकलय के कोशिश करय लागल...जकरा प्रदर्शनकारि सभ नहिं निकलय दैत छलाह...स्थानीय लोक सभ एकर विरोध कयलन्हि त तोड़फोड़ शुरू भ गेल...प्रदर्शनकारी में स किछु लोक हिंसा पर उतारु भ गेलाह आओर कइटा गाड़ी आ दोकान में आगि लगा देलाह..
सिलीगुड़ी में शुक्रवार के भड़कल हिंसा के बाद कर्फ़्यू लगा देल गेल...खबर अछि जे एफ़एम पर प्रसारित टिप्पणी के विरोध करैत लोक सभ जखन हॉस्पिटल रोड स गुजरि रहल छल तखन एकटा मरीज के ल जा रहल एंबुलेंस भीड़क बीच स निकलय के कोशिश करय लागल...जकरा प्रदर्शनकारि सभ नहिं निकलय दैत छलाह...स्थानीय लोक सभ एकर विरोध कयलन्हि त तोड़फोड़ शुरू भ गेल...प्रदर्शनकारी में स किछु लोक हिंसा पर उतारु भ गेलाह आओर कइटा गाड़ी आ दोकान में आगि लगा देलाह..
लोक जखन तोड़फोड़ पर उतरि अएलाह त पुलिस के लाठीचार्ज करय परल आओर हवा में गोलि दागय परल..।करीब तीस लोक घायल भेलाह... सेना बुलाबय परल... कर्फ़्यू सेहो लगा देल गेल...
प्रशांत तमांग पश्चिम बंगाल पुलिस में कॉंस्टेबल छथ छथि ...आओर ओ लोक सभ के शांत रहबाक लेल आग्रह कयलन्हि अ...हुनकर इहो कहनाय छैनि जे एकरा लेल तोड़फोड़ करय के जरूरत नहिं छैक...
रेड एफएम के कहबाक छैन जे रेडियो जॉकी या कार्यक्रम के प्रस्तुतकर्ता जे कहिऔ...नितिन सिर्फ मजकिया टिप्पणी कएने छलखिन्ह आओर फोन पर आपत्ति आबितै वो माफी मांगी लेलाह...
अगर क्षेत्रवाद के देखल जाउ त इंडियन आइडल संगहि दोसर रियलिटी शो पर एकरा बढ़ाबा देय के आरोप लागल छैक ...एहि में भाग लई वाला लोक सभ भारतीयता के नाम पर नहिं बल्कि पंजाब...बंगाल... मराठी यूपी बिहार के नाम पर वोट मांगय छथिन्ह...जखन वोट मांगय के बारि आबैत छैन त ओ बंगाली...पंजाबी... मराठी .. भोजपुरी में बोलय लागय छथिन्ह... आओर हुनका अपन इलाका से खूब वोट सेहो मिलैत छनि...एसएमएस के जोर पर भने वो इंडियन आइडल बनि जाइत छैथि मुदा एहि स पहिने के आइडल के हाल .त किछु खास नहिं कहल जा सकैत अछि...
सदस्यता लें टिप्पणियाँ भेजें (Atom)


text:
Wp/anp/बिहार
बिहार भारत के एगो राज्य छेकै। इ भारत क पूर्वोत्तर भाग मँ अवस्थित एकगो प्रसिद्ध ऐतिहासिक राज्य छेकै आरो एकरौ राजधानी पटना छेकै। जनसंख्याक हिसाब सँ ई भारत क तेसरौ सभसँ बड़ौ राज्य छेकै, जेखनी कि क्षेत्रफल क हिसाब सँ बारहमां (12) राज्य छेलै। 15 नवम्बर 2000 क बिहार क दक्षिणी हिस्सा स झारखंड क नव राज्य उकेरलौ गेलौ। बिहार क सीमा उत्तर मँ नेपाल, दक्षिण मँ झारखण्ड, पूर्व मँ पश्चिम बंगाल, आरो पश्चिममे उत्तर प्रदेश छै। ई क्षेत्र गंगा नदी आरो ओकरौ सहायक नदी सिनी क उपजाऊ मैदान मँ अवस्थित छै। गंगा वही मँ पश्चिम सँ पूर्व दिस बहै छै। बिहार भारत क सबसँ बड़ौ राज्य मँ सँ एक छै।[1]
बिहार क बहुसंख्यक आबादी ग्रामीण छेकै आरो शहर मँ मात्र 11.3 प्रतिशत लोग रहै छै। एकरौ अलावा बिहार क 58% लोग 25 साल सँ कम उम्र क छै। प्राचीन काल मँ बिहार विशाल साम्राज्य क गढ़ छेलै, शिक्षा आरो संस्कृतिक केन्द्र छेलै। बिहार नाम क उत्पत्ति बौद्ध भिक्षु लोग क निवास स्थान विहार शब्द सँ होलौ छेलै। 'बिहार' 'विहार' केरौ व्युत्पत्ति छेकै। त्रिमोहिनी संगम भी वहा 12 बैंक मँ सँ एक छै जेकरा प 12 फरवरी 1948 क महात्मा गांधी क भस्म विसर्जित करलौ गेलौ छेलै।
एकरो देखौ[edit | edit source]
- बिहार क जिला सिनी
- बिहारी भाषा
- बिहारी व्यक्ति सिनी केरौ सूची
- बिहार केरौ मुख्यमंत्री सिनी के सूची
- भारत केरौ राज्य आरू केन्द्र-शासित प्रदेश
- भारत केरौ राज्य सिनी आरू संघ क्षेत्र क राजधानी सिनी
- भारत केरौ सर्वाधिक जनसंख्या वाला नगर सिनी के सूची
बाहरी कड़ी[edit | edit source]
संदर्भ[edit | edit source]
- ↑ Lua error in package.lua at line 80: module 'Module:Wp/anp/Citation/CS1/Suggestions' not found.


text:
अप्रील फूल
भोरे भोरे नोत भेटल त, मोंछ पर देलौं हाथ।
बता रौ भुटवा, बिनु एकादशी की छीयै एहेन बात॥
सुनु यौ बाबा कौबला छलै, माँ केलथि उपवास।
तीन साल सँ लटकल भैया, एहि बेर केलक पास॥
कॉलेज जेतै डीग्री लेतै, नोकरी कें भेल आस।
बहुत दिन सँ घर पर बैसल, छिलैत रहलै घास॥
बाबु कहलक नोत दियौन गै, बाबा छथिन खास।
जमैन फाँकि भरि दिन बितेलौं, सँझुका जागल आस॥
भुखल पेटे दरद उखड़ि गेल, कंठ सुखाबै त्रास।
कहलक वैद्य जी बुड़बक बनलौं, अप्रील के अछि मास॥
ध्यान मगन भेल बुड़हा कहला, आए निकैलतै साँस।
जो रौ भुटवा श्राप दइ छियौ, भऽ जेतौ सत्यानाश॥


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
सोमवार, 25 मार्च 2013
दर्दक खजाना
एकटा वृद्ध पथिक अति व्यस्त सड़कपर डगमगाइत डेगसँ चलैत जा रहल छल ।खन सड़कक कातमे तँ खन माँझमे चलैत, लागैत छल जे सुधि-बुधि हेरा गेल छै ।कतेको गाड़ी बाला ओहि पथिककें बचबैत चलि गेल मुदा एकटा मोटरसाइकिल बाला अपनाकें सम्हारि नै सकलै ।मोटरसाइकिलक अगिला चक्का वृद्ध पथिकक टाँगक मध्यमे सन्हिया गेलै ।एहि टक्करसँ ओ पथिक मुँहे भरे खसल ।मुँह हाथ आ ठेहुनमे बड जोरसँ चोट लागलै आ पथिक अचेत भऽ गेल ।फाटि गेल धोती खूनसँ ललिया गेलै ।मोटरसाइकिल बालाक संग अड़ोस-पड़ोसक लोक दौड़ल आ पथिककें उठा कऽ एकटा दोकानपर राखल बेन्चपर सुता देलकै ।किछु कालक बाद वृद्धकें होश एलै ।होश आबिते ओ जाए लागलै तँ एकटा नवयुवक कहलकै ,"बाबा, कने बिलमि जाउ ।डाँक्टर बाबू आबिते हेथिन्ह ।कमसँ कम पेन किलर तँ लऽ लिअ ।बड दर्द होइत हएत ।"
ई सुनिते पथिक घूरि गेल आ नवयुवक लऽग आबि शान्त स्वरमे बाजल, "बौआ, हमर अपन बेटा-पुतौह हमरा बोझ बूझि हमरे घरसँ निकालि कऽ जे दर्द देलक, ओहि दर्द लऽग ई दर्द पासङगो बराबर नै छै ।"
एहिसँ पहिने कि किओ किछु बाजितै ओ वृद्ध पथिक ईनाम भेटल दर्दक खजाना समेटने भीड़मे हेरा गेल ।
अमित मिश्र


text:
सुधा मिश्र ।
विश्व भरी कोरोना महामारीके चल्ते दुनियाँ तबाह छै। सबके भित्तर डर आ त्रास छै। काल्हि जाहि देश सभके अपन परमाणुपर गुमान छलै ओहोसभ आई एक सुक्ष्म विषाणु लग विवश छै लाचार छै। अहि मुदैया कोरोनाके कुनो दबाइयो नहि छै। रफ्तार अकर एहन तेज छै जे विश्वके हरेक कोना कोनामे अकर जमात छै। बड विचित्र बात छै। अकरा अपन बच्चा जन्माबमे सेहो बेर नहि लगैछै।एक बेर छिकल त ओहि छिकके लसेरसँ बच्चा जन्मैत चलिगेल आ ओहि बच्चाके छुल हाथ आँखि, मुह या नाकके छुलक त बुझु प्रलय आबिगेल। अँहाके जाँनके संकटकेघरी आबिगेल।
अहि मुदैया सँ अपनो बचके छै जगके सेहो बचाबके छै। ताय समाजिक दुरीके नियमके पालना करी।। बेर बेर साबुनपानीसँ हाथ धोइ। घरमे रही सुरक्षित रही कुनो काजबस निकलही परे तँ मुह झापिक सेनिटाइजर लक निकली।बाहर सेहो बेर बेर हाथके सेनिटाइज करैत रही।भीडभाड नहि बनाबी। नहि पाहुन बनी नई किनको नत दिइ। बरु उवाह अन्न जरुरतमन्दके दिइ । अँहाके सकुन मिलत दोसरके पेट भरतै।
पत्ता नहि किछु आदमी किया अतेक लोभी भगेल छैरु ओहो सभ राहतके सामग्री लैत छै जे सभ काठमाडौंके बासी छै। घरपट्टी छै। आ देबहुबाला केहन छै जरुरतमन्दके नहि दअ कतौ उझैल दैत छै। राहतके सामग्री वितरण करसँ पूर्व आंकलन करीजे किनका देबाक अछि। इ संवेदनशील घरी छै ताय कृपया अँहाके
अवस्था गंभीर नहि अछि त राहत पर लोभ नहि करी। अगर राहत वितरण करैछी तँ उदार मोन सँ करु ।प्रचारप्रसारलेल नहि।नहि काल्हि ओ आदमी विवस छलै नहि फेर काल्हि ओ विवस रहतै।
कोरोना भाईरस संक्रमणके सन्त्राससँ विश्व आक्रान्त भरहलमे मुलुकके गरिब, दैनिक ज्यालादारी मजदुरी तथा वेसहाराके जनकपुरधाम रेल्वे स्टेशनमे निःशुल्क भोजनके
व्यवस्था छै।
जनकपुरधाम वडा नम्बर १ के वडा कार्यालय आ स्टेशन एरिया युवा समाजक संयुक्त आयोजनामे जनकपुरक अलपत्र, गरिब, विपन्न, मजदुर तथा वेसहाराके लकडाउन भरिलेल निःशुल्क भोजन भरहल छै।
‘सडकपर केउ भुखल छी त आउ हम सभ भोजन करबलाय तयार छी।होटल बन्द छै त नहि घबराउ हमसभ निःशुल्क भोजन करबै छी।ु ,हुनक सभके आग्रह छन्हि। निःशुल्क भोजन दैनिक दिनके ११ बजेसँ सुरु भय रातिके ९ बजे धरि खुवायल जाति छै।
खाना खाय आबबालाके सामाजिक दूरी कायम कय बैसायल जाति छै।खाना खायसँ पहिने साबुन पानिसँ हाथ धोब आ सेनिटाइजर अनिवार्य रुपसँ लगबके व्यवस्था छै।
धन्य छै पावनि भूमि जनकपुर।अत रहनिहारके मोन करुणा दरेग सँ भरल छै। एकके दोसरके फिकिर छै। इयाह तँ मानवता छै।


text:
किरण मिश्रा
भोपाल : निर्माता-निर्देशक प्रकाश झा क बहुप्रतीक्षित फिल्म राजनीति क शूटिंग समाप्त भ गेल। आब इ फिल्म पोस्ट प्रोडक्शन क दौर मे अछि। एहि फिल्म क आमदनी स प्रकाश झा अपन गृह प्रदेश बिहार मे एकटा अस्पताल क निर्माण करताह। प्रकाश 1991 मे स्थापित एकटा गैर सरकारी संगठन अनुभूति क लेल टका इक_ा करबा मे लागल छथि। एहि प्रस्तावित अस्पताल मे राज्य क लोक कए कम दाम पर बेहतर चिकित्सा सेवा उपलब्ध कराउल जाएत। झा एहि अस्पताल लेल एकटा नायाब योजना बनउथि अछि। ओ अपन नव फिल्म राजनीति स कमाउल टका कए एहि अस्पताल क निर्माण मे खर्च करताह। झा क अनुसार इ फिल्म मई 2010 तक रिलीज भ जाएत। झा एहि स पहिने विश्व भरि मे एकर प्रीमियर करि सेहो टका इक_ा करताह। एहि प्रकारे झा अपन महत्वकांक्षी योजना कए मूर्त रूप देबा मे लागल छथि। राजनीति पर चर्चा करैत झा कहलथि जे एकर वास्तविक जीवन स कोनो लेना-देना नहि अछि। भ सकैत अछि जे किछु किरदार अहां कए ककरो स मेल खाइत लागे, मुदा इ महज संयोग मात्र होएत।
ज्ञात हुए जे अजय देवगन, रणबीर कपूर, कैटरीना कैफ, नाना पाटेकर, नसीरुद्दीन शाह, अर्जुन रामपाल आ मनोज वाजपेयी अभिनीत एहि फिल्म क शूटिंग भोपाल मे भेल अछि।
महाभारत स प्रभावित अछि राजनीति : रणवीर
रणबीर क कहब अछि – एखन धरि हम जेतबा फिल्म केलहुं अछि, ओहि मे हमर चरित्र लवर ब्वॉय क रहल। पहिल बेर हम ग्रे शेड क चरित्र निभा रहल छी। इ फिल्म भारतीय राजनीतिक व्यवस्था पर आधारित अछि, मुदा इ महाभारत स प्रभावित अछि।


text:
— अखिलेश कुमार मिश्र।
दीपोत्सव के अर्थ होइत अछि जे ओ उत्सव जे दीप जरा क’ मनाओल जाय। ओना त’ मिथिला तेहेन क्षेत्र अछि जतय सालों भरि दीपोत्सव मनाओल जाइत अछि। कुनो शुभ काज बिना दीप के सम्भव नै अछि। विवाह-द्विरागमन, उपनयन, कुनो पूजा-पाठ, नित्य संध्या घरे घरे साँझ देखेनाइ, सत्यनारायण कथा/पूजा, दुर्गा पूजा में दुर्गास्थान में दीप आदि। मुदा कातिक मास गवहा संक्रांति सँ अगिला संक्रान्ति तक नित्य तुलसी चौरा पर दीप सजा त्रिपेक्षण अद्भुत शोभा दैत अछि। छैठि में तs साँझ भोर पोखरि कातक दृश्य के तुलना तs भइये नै सकैत अछि। कतिकी पूर्णिमा के साँझ सामा चकेवा के दीप सँ सजल चंगेरा के की वर्णन करू, विलक्षण रहैत अछि।
मुदा आब सभ सँ विलक्षण पावनि जे दीपहि लेल जानल जाइत अछि, दीप सँ सजल राति दीपोत्सव अर्थात दियाबाती, के बारे में किछु कही। दियाबाती सभ पावनि सँ अलग अद्भुत पावनि अछि जे सम्पूर्ण भारत कि संसार में हिन्दू, सिख, जैन आ बौद्ध द्वारा मनाओल जाइत अछि। मुदा जतय स्वयं माँ लक्ष्मी बेटी (सिया) बनि जन्म लेने छैथि, मिथिला भूमिक दियाबाती तs आर विलक्षण होइत अछि जेकर शोभा वर्णनातीत अछि। कहल जाइत अछि जे जहिया प्रभु श्रीराम लंका विजय क’ अयोध्या लौटलाह, तहिये सँ ओहि खुशी में ई पावनि मनाओल जाइत अछि। तहन प्रभु श्रीरामक सासुर में केहेन खुशी छल हैत से सोचि सकै छी। तैं मिथिलाक दियाबाती विलक्षण।
दियाबातीक तैयारी तs बुझु एक महीना पहिले सँ आरम्भ भs जाइत अछि। सभ घर आँगन कें निपिया-पोतिया, साफ सफाई, अगर घर फूसक हो तs ओक्कर दीवाल कें चिकनी माटि सँ छ्छारानाइ, अन्य घर कें रंगनाइ ढोरनाइ ताहि पर रंग-बिरंगक फूल पारनाइ के काज होइत अछि। दलान, सभ कोठी बखारी आदि सभक साफ सफाई विशेष ढंग सँ होइत अछि। दियाबातीक दीप जरेबाक विधि एक दिन पहिलुके संध्या जम-दिवारी के रूप सँ आरम्भ होइत अछि। दियाबातीक दिन में आँगन निपनाइ, सौंसे डिबिया सजेनाइ होइत आ अन्य काज अछि। साँझ सँ पहिले खर आ संठीक हुक्कालोली/उक तैयार कैल जाइत अछि। साँझ होइत पहिल दीप संग खरक उक सौँसे फेरल जाइत अछि। पहिले घर आँगन दीप सँ सजाओल जाइत अछि। तकर बाद डिबिया, मोमबत्ती, बिजलीक प्रकाश आदि सँ सौँसे प्रकाशित कैल जाइत अछि। दलान के आगाँ केराक थम्ब पर दीपक छटा देख’ बाला होइत अछि। बच्चा सभ हुक्कालोली, पटाखा, फुलझड़ी, अनार आदि सभ जरबैत छैथि। घर आ दुकान सभ में माँ लक्ष्मी-गणेश आदि कें पूजा होइत अछि। कतौ कतौ ग्रामीण स्तर पर काली पूजाक सेहो आयोजन होइत अछि। घर में खीर, पूरी, मिठाई, अन्य पकवान संग स्वादिष्ट व्यंजन आ तरुआ सभ बनैत अछि। सभ हँसी-खुशी आनन्द मगन भ’ अहि पावनि के मनबैत छैथि आ भोजनोपरांत शयन में जाइत छैथि। भोरुकबा में करीब चारि बजे सभ घर-आँगन में सूप पिटल जाइत अछि।
अहि तरहें दीपावली/दीपोत्सव/दियाबाती मिथिला में मनाओल जाइत अछि।
“मिथिलामे दीपोत्सव”
— अखिलेश कुमार मिश्र।


text:
सोमवार, 26 जनवरी 2009
मैथिल ब्राह्मण संस्कार
छठिहार: ब्राह्मणक संस्कारक पहिल शुरुआत छठिहार दिन सँ होईत अछि। छठिहार बच्चा के जन्मक छठम दिन मनाओल जाइत अछि। एहि दिन सांझक समय सति भगवती के सामने अरिपण द विशेष पूजा-पाठ कएल जाईत अछि। एहि अवसर पर मां आ बच्चा के पीयर कपड़ा विशेष तौर पर पहिराओल जाइत अछि आ ओकर बढ़िया संस्कारक कामना कएल जाइत अछि। एहि प्रथा मे महिले टा हिस्सा लैत छथि। छठिहार में प्रयुक्त होबए वला सामग्री: कागत, लाल रोसनाई, पुरहर पाटिल, बियैन, दीप, कजरौटा, शाही कांट, चक्कु, छूरा आ लावा।
नामकरण: जन्मक एगारहम वा बारहम दिन बच्चा केर नामकरण कएल जाइत अछि। एहि अवसर पर पंच देवता, विष्णु, नवग्रह आ पार्थिव शिवलिंग के पूजा विधि विधानक संग कएल जाइत अछि। एकर बाद बच्चा के राशि के हिसाब सँ कोनो उपयुक्त नाम देल जाईत अछि। बच्चा आ मां नबका कपड़ा पहिर भगवानक पूजा-अर्चना करैत छथि। एकर बाद दुरबा पातक डांट के मौध में डुबा बच्चाक ठोर पर नाम लिखल जाईत अछि। नब वस्त्र अक्सरहां बच्चा के मात्रिक सं अबैत अछि। ओना ई कोनो जरूरी नै। अन्नपराशन: अगर बेटा हो त छह सं आठ महिना के बीच आ बेटी हो तो सात सं नौ महिना के बीच कोनो शुभ मुहुर्त मे बच्चा के नबका कपड़ा पहिरा घरक कोनो बुजुर्ग महिला इ विधि करैत छथि। एहि विधिक तहत बच्चा के पहिलुक बेर अन्न खुआओल जाइत अछि। एहि अन्न के तहत मुख्य रूप सँ बच्चा के पायस आ मिठाई खुऔबाक प्रथा अछि। कतेक ठाम इ विधि बच्चा के मामाक द्वारा कयल जाईत अछि। कहल जाईत अछि जे मामा चांदी के बाटी मे बच्चा के पायस खुआबैत छथि। ओना मामाक सामथ्र्य गुने बाटी कोनो आरो चीज के भए सकैत अछि। एहि बारे मे एकटा धारणा ईहो अछि जे अगर इ विधि नै कएल जाइत छैक त बच्चा तोतराय लागैत अछि।
मुड़न: मुड़न अक्सरहां एक सं पांच सालक बीच मे कोनो शुभ मुहुर्त पर कएल जाइत अछि। एहि अवसर पर बच्चा के केस हजाम द्वारा कैंची सँ काटल जाइत अछि जकरा घरक कोनो बुजुर्ग महिला बच्चाक पाछू बैसि अपना आंचर में रखैत छथि। केस कटला के बाद बच्चा के नाहाओल जाइत अछि आ फेर नबका पकड़ा पहिरा दुर्बाछत देल जाइत अछि। एकर बाद बच्चा पहिने भगवती के प्रणाम करैत अछि आ तकर बाद सब केँ पैर छूबि आशीर्वाद लैत अछि। एहि अवसर पर सांझ में भोज-भात आ मिठाई सेहो बांटल जाईत अछि। कतेक ठाम मुड़न पर बलि प्रथाक सेहो प्रचलन अछि जकरा प्रायः जगमुड़न कहल जाईत अछि। सांझ मे केस के बंसबिट्टी या फेर कोनो पवित्र नदी में भंसाओल जाइत अछि। मुड़नक अवसर पर कतेक ठाम बच्चा के कान सेहो छेदल जाईत अछि। बच्चा के कान सोनाक कुंडल सं छेदल जाइत अछि। ओना ई कोनो जरूरी नै कि कुंडल सोने के होमए। हालांकि ई प्रथा कतेक ठाम उपनयन में सेहो कयल जाईत अछि।
अक्षारंभ: प्रायः तीन सँ पांच सालक बीच में कहियो बच्चाक शिक्षारंभ कएल जाईत अछि। हालांकि ई बिधि कतेक ठाम मुड़नेक दिन क’ लेल जाईत अछि। बच्चा के हाथ में चैक पकड़ौबाक शुरुआत आचार्य भोरका उखराहा मे करैत छथि। एहि अवसर पर पंच देवता, कुल देवता, लक्ष्मी-गणेश, सरस्वती, विष्णु, महादेव और ब्रह्मा केेर पूजा कएल जाईत अछि। एकटा साबूत केराक पात पर अरिपण द’ पांच किलो अरबा चाउर ओहि पर पसारल जाईत अछि। एकर बाद आचार्य बच्चा के अपना कोरा मे ल’ बच्चा के दहिना हाथ मे चैक पकड़ा ओहि चावल पर ओम नमः शिवाय लिखबावैत छथि। एकर बाद एहि चावल के पीयर कपड़ा सँ झांपि देल जाईत अछि। चाउर के सांझ में उठा लेल जाईत अछि। ओना बहुत केयो ई बिधि सरस्वती पूजा के दिन क’ लैत छथि। सरस्वती के विद्या के देवी मानल गेल अहि आ लोक एहि दिन के एहि कार्यक लेल विशेष शुभ मानैत छथि।
उपनयन: कहल जाईत अछि जे उपयनक बादे ब्राह्मणत्वक संस्कार लोक मे अबैत अछि। एहि दिन सँ बच्चा के ब्रह्मक ज्ञान होईत अछि आ ओ अपन संस्कारक प्रति सजग होईत अछि। उपनयनक लेल ओना त’ उम्रक कोनो सीमा नहि अछि मुदा कहल जाईत अछि जे जँ पांच सालक भीतर भ’ जए तं ई विशेष उत्तम। उपनयनक विधि विवाहो सँ कहिं भाड़ी होईत अछि। उपनयनक विधि के शुरुआत उद्योग सँ होईत अछि। एकर बाद मैट मंगल, मरब ठट्ठी, चरखकट्टी, कुमरम, मात्रिका पूजा, अभ्युदयक श्रद्धा, चूड़ाकर्ण, उपनयन, वेदारंभ, समाबर्तन आ उपनयनक चारिम दिन रातिम होईत अछि। रातिम दिन सत्यनारायण भगवानक पूजा क’ उपनयनक विधि-विधानक समाप्ति कएल जाईत अछि। उपनयनो मे कतेक ठाम बलि प्रदानक प्रथा अछि।
विवाह: कहल जाईत अछि जे विवाहक बादे मानव जन्म के पूर्ण मानल जाईत अछि वरना जन्म अधूरा अछि। मैथिल विवाहक विधि अछि - सिद्धांत, कुमरम, लाबा भुजाई, आज्ञा डाला, मात्रिका पूजा वा अभ्युदयक श्रद्धा, आम-मौह विवाह, पैर धोआई, परिछन, धोबिनयां सँ सोहाग, नैना-जोगिन, कन्यादान, बिवाह, सिंदुरदान, चतुर्थी आ फेर दुईरांगमन। ओना कतेक ठाम मैथिल विवाह मे कुमरमक प्रथा नहीं अछि। एतबे नहि कतेक ठाम मात्रिका पूजा बरियातिक एलाक बाद होईत अछि तँ कतेक ठाम पहिने भ’ जाईत अछि।
मरण: संस्कारक अंतिम चरम थिक मरण। ताहि चलते एकरा अंतिम संस्कार सेहो कहल जाईत अछि।
3 टिप्पणियां:
- Unknown ने कहा…
-
barh neek...ehina likhait rahu...mithilak baare mein lok sab ke nab nab cheez jaanai ke miltainh
- 27 जनवरी 2009 को 4:17 am
- विश्व मैथिलियम् ने कहा…
-
वाह बहुत खुर्ब आहां अहिना लिखैत रहु
- 13 फ़रवरी 2009 को 3:16 am
- Udaysoni ने कहा…
-
r
- 27 फ़रवरी 2009 को 11:54 am


text:
पटना। मुख्यमंत्री नीतीश कुमार कहला अछि जे आर्यभट्ट क नाम पर तारेगना मे खगोल विद्या स संबंधित शोध संस्थान खेलबाक एकटा आइडिया जरूर अछि, मुदा इ प्रस्ताव नहि अछि। विधान परिषद मे नीरज कुमार क एकटा तारांकित सवाल क जवाब दैत ओ तारेगना मे ऐतिहासिक सूर्य ग्रहण कए याद करैत कहला जे हम ओहि ठाम नवनिर्मित अस्पताल क छत स ओ अभूतपूर्व दृश्य देखबा लेल गेल रहीे..।
मुख्यमंत्री कहला जे ओकर बाद एहन आइडिया आयल छल, जाहि पर आगू काज करबाक अछि। नीतीश कहला जे तारेगना टा नहि खगौल आ तारेगना टाप- जेकरा मिला कए एकटा ट्रेंिगंल (त्रिकोण) बनैत अछि, ओकरा आधार बना कए 1500 साल साल पहिने ओ ( आर्यभट्ट) खगोल गणना केने छलाह। एस्ट्रो टूरिज्म कए बढ़ावा देबा लेल आ आर्यभट्ट खगोल विद्या क बारे मे जे मौलिक ज्ञान आ स्थापना देलथि, ओहि स देश- दुनिया कए परिचित करेबा लेल आहि ठाम एकटा शोध सर्किट क आइडिया अछि आओर एहि काज कए हाथ मे लेबाक विचार सेहो अछि।
नीरज कुमार इ बुझबाक कोशिश केने दलाह जे सरकार आर्यभट्ट क नाम पर तारेगना मे खगोल विद्या स संबंधित शोध क निर्माण करए चाहैत अछि बा नहि? यदि हां, त कहिया धरि?
हरेन्द्र प्रताप पाण्डेय क एकटा सवाल क जवाब मे हालांकि कला, संस्कृति आ युवा विभाग क मंत्री सुखदा पाण्डेय कहलथि जे सदस्य की चिन्ता स्वागत योग्य अछि। खेल कए पिछला दशक स एकदम महत्व नहि भेटल अछि। 2005 स एहि दिस सरकारक ध्यान जा रहल अछि। पंजाब क पटियाला क भांति खेल- कूद विश्वविद्यालय केंद्र सरकार क अछि आ हम प्रयास करब जे ओकर एकटा शाखा बिहार मे सेहो खुलए।
चर्चा मे भाग लैत मुख्यमंत्री कहला जे पहिल बेर राष्ट्रीय खेल मे दर्जन भरि मेडल बिहार कए भेटल अछि, इ शुरूआती सफलता छी। हम सकारात्मक सोच स काज ली। सब चीज क दूटा पहलू होइत अछि। पहिल इ जे गिलास आधा खाली अछि आ दोसर इ जे गिलास आधा भरल अछि। हम देखैत छी जे गिलास आधा भरल अछि। फिलहाल जे किछु चलि रहल अछि, पर्याप्त नहि अछि। प्रतिभा उभारबाक काज शुरू भेल अछि। संभावाना बहुत अछि। एकटा राष्ट्रीय स्तर क प्रशिक्षण संस्थान, जाहि मे खिलाड़ी कए प्रशिक्षण देल जा सकए बिहार मे जरूरी अछि। कंकड़बाग मे एकटा स्टेडियम बनि रहल अछि। एकटा स काज नहि चलत। विभाग एहि पर विचार करए, प्रस्ताव तैयार करए, धनराशि क आवश्यकता पड़त त ओकर प्रबंध होएत। हम त चाहैत छी जे एहि पर एक दिन चर्चा भ जाए ताकि सबटा मांग आ प्रस्ताव एक ठाम जमा हुए, जाहि पर सरकार आगू जेबाक बाट तैयार कए सकए।


text: मुंबई। बॉलीवुड क मेगास्टार अमिताभ बच्चन बिहार आबि रहल छथि। हुनकर बिहार एबाक कार्यक्रम कई बेर बनल मुदा एहि बेर ओ अपन प्रशंसक कए नाखुश नहि करताह। बिगबी क मित्र का फिल्म पत्रकार सुभाष के झा क अनुसार अमिताभ बच्चन अपने पैघ प्रशंसक आओर मुख्यमंत्री नीतीश कुमार क संग पटना मे आरक्षण देखताह। नीतीश कुमार सेहो एहि क्षणक बाट ताकि रहल छथि। एहि फिल्म क निर्माता-निर्देशक प्रकाश झा आरक्षण कए 12 अगस्त कए प्रदर्शित कए रहल छथि। झा बिहारक छथि आ मुख्यमंत्री नीतीश क मित्र छथि। एहि संबंध मे प्रकाश झा कहला अछि जे मुख्यमंत्री पटना स्थित हुनकर शॉपिंग मॉल मे खुलल एकटा नव रेस्टोरेंट कए देखबा लेल आयल छलाह। हमर प्रतिनिधि जखन हुनका आरक्षण क विशेष शो देखबा लेल निमंत्रण देलथि त ओ स्पष्ट करि देलथि जे ओ फिल्म तखने देखताह जखन ओ आ अमिताभ दूनू एकसंग देखी।


text:
भागलपुर । मुस्लिम महिला क गप अबैते हरदम दिमाग मे बस बुर्कानशीं आ चिलमन क ओट स गप करैवाली खातून क छवि उभरैत अछि। मुदा कि अहां कए इ पता अछि जे शहर क किछु बुर्कानशीन आब मुंबई, पटना समेत भागलपुर क कपड़ा बाजार मे अपन हुनर स नहि केवल धूम मचा रहल छथि, बल्कि हिनकरतमन्ना जल्द स जल्द देश क प्रमुख मे छा जेबाक सेहने अछि।
एकरा लेल हिनका लोकनि कए चिलमन आ बुर्का स बाहर आबि कए मार्केटिंग करबा आ नव बाजार तकबा स सेहो कोनो संकोच नहि भ रहल अछि। शहर क खातून कए हुनरमंद कारोबारी आ स्मार्ट सेल्स वुमेन बनेबा क बीड़ा उठौलथि अछि हबीबपुर क शबाना दाऊद।
समाजशास्त्र विषय मे आनर्स स स्नातक शबाना तकरी एक साल पूर्व फतेह सिलाई सेंटर क शुरुआत करि इ बीड़ा उठौलथि छल। एखन धरि ओ डेढ़ सौ मुस्लिम महिला कए सिलाई, कढ़ाई आ बुनाई क प्रशिक्षण द चुकलथि अछि। ओ कहलथि जे खातून कए प्रशिक्षित करबाक विचार हुनका अपन घर क आसपास बीड़ी बनबैयवाली महिला कए देखिकए आयल।
गौरतलब अछि जे बीड़ी क निर्माण स जुड़ल करीब 60 फीसदी महिला टीबी आओर श्वास रोग स ग्रसित छथि। एकर अलावा बीड़ी एहि महिला लोकनि क गरीबी दूर करबा मे नाकाफी छल।
शबाना क कहब अछि जे शुरू मे केवल चारि हजार टका स शुरू भेल हुनकर प्रशिक्षण केंद्र आइ एहि ठाम स जुड़ल प्रत्येक महिला कए कम से कम ढाई हजार टका मासिक आय उपलब्ध करा रहल अछि। ओ कहलथि जे आइ स किछु माह पूर्व हुनकर केंद्र में दरजी क काज करि रहल रौशन आरा नाम क एकटन गरीब युवती कए ओकर हुनर क बल पर मुंबई क एकटा व्यवसायी परिवार ब्याह करि लेलक अछि।
रौशन क कार्यकुशलता मुंबई क बाजार मे सेहो अपन रंग जमा लेलक अछि। आइ रौशन क बल पर ओकर पारिवारिक कारोबार दिनों दिन तरक्की करि रहल अछि। एकटा अन्य महिला शारमीन सेहो एहि ठाम स काज सीख कए हाल मे पटना मे अपन एकटा छोटसन बुटीक खोललथि अछि। एकर माध्यम स ओ अपन दूटा बच्चा क जीवन संवारबा मे आ गृहस्थी क बिगड़ल गाड़ी कए पटरी पर अनबा क कोशिश करि रहल छथि।
ओतहि शाहजंगी क तमन्ना नामक युवती सेहो बीड़ी बनेबाक धंधा स निकलि कए अपन क्षेत्र मे सिलाई क दुकान खोलि चुकलि अछि। शबाना क कहब अछि जे मौजूदा समय मे हुनका लग कुल 35टा मौगी आ युवती प्रशिक्षणरत छथि। एहि मे स 17टा जतय हुनकर केंद्र पर उत्पादन स जुड़ल छथि ओतहि सात टा लड़की रमजान माह क शुरुआत स मुस्लिम क्षेत्र मे अपन परिधान क मार्केटिंग करबा मे लागल छथि। इ युवती लेजर, जार्जेट, शिफान आ काटन क वस्त्र स साड़ी, लहंगा, सलवार सूट आ लांचा तैयार करबा मे माहिर भ चुकल छथि। हिनकर हाथ स केंद्र मे प्रतिदिन 15 परिधान तैयार भ रहल अछि। एहि परिधान कए दाम बाजार स आधा अछि। शबाना कहैत छथि जे ईद क बाद आब हुनकर सेल्स वुमेन शहर भरि मे घूिम-घूमिकए अपन परिधान बेच रहल छथि। एकर अलावा ओ निकट भविष्य कंप्यूटर क माध्यम स परिधान क डिजाइनिंग, मार्केटिंग आदि क प्रशिक्षण सेहो दबा लेल प्रयास करि रहल छथि। समय एला पर हिनका लोकनि कए कोलकाता, उत्तर प्रदेश आ दिल्ली क बाजार मे मार्केटिंग क लेल पठाउल जाइत।


text:
पटना । भारतीय वायुसेना क पहिल तीनटा महिला पायलट मे स एकटा बिहार क भावना कंठ छथि। भावना मूल रूप स दरभंगा जिला क घमश्यामपुर क छथि, मुदा हिनकर पढाई लिखाई बेगूसराय में भेल अछि। 2400 किमी क रफ्तार स उडय़ बला भारतीय वायु सेना क शान सुखोई कए उड़ेबाक मौका अखैन धरि देशक पुरुष पाइलट्स टा कए भेटैत छल। मुदा महिला दिवस क अवसर पर एयरचीफ मार्शल अरुप राहा घोषण केलथि जे एहि साल 18 जून कए भारत क 3 टा महिला फाइटर प्लेन उडेबाक लाइसेंस पाबि लेतीह। पिछला साल अक्टूबर मे भारत सरकार महिला कए बतौर फाइटर पायलट वायूसेना मे लेबाक मंजूरी देने छल। भावना क चयन एयफोर्स एकेडमी, डुंडीगल मे 120 टा कडैट्स मे स कैल गेल अछि। जानकारी क अनुसार दरभंगा क घनश्यामपुर प्रखंड क बाउर गाम क भावना कंठ 18 जून स अवनी चतुर्वेदी आ मोहना सिंह संग फाइटर प्लेन उड़ौतीह। । एखन धरि भावना भारतीय वायुसेना मे भारी ट्रांसपोर्ट विमान आ हेलीकॉप्टर उड़बैत छलीह।
भावना कंठ अपन शुरुआती पढाई बेगूसराय क बरौनी रिफाइनरी डीएवी स्कूल स केने छथि। भावना क कहब अछि जे महिला लेल फाइटर पायलट बनब हरदम सही वक्त छल, मुदा आब एकर समय आयल अछि। ओ एकरा लेल सरकार कए शुक्रगुजार छथि। ओ कहलीह जे नैनपन स हुनका एकटा फाइटर पायलट बनाक इच्छा छल। परिवार क हुनका पूरा सपोर्ट भेटल। ओ कहलथि जे घर मे कहियो इ आभास नहि भेल जे हम बेटी छी आ इ सब काज बेटा करैत छै। एहि लेल किछु अलग सोची सकलहुं। ओ कहलीह जे एहि लेल बड कड़ा पशिक्षण होइत छै। एयरफोर्स एकेडमी में ट्रेनिंग भेटलाक बाद तीनटा फायलट क चयन भेल अछि। हमर अलावा मध्यप्रदेश क रीवा क अवनी चतुर्वेदी आ वडोदरा क मोहना सिंह देश सेहो फाइटर पायलट बनलीह अछि।
उल्लेखनीय अछि जे प्रथम विश्वयुद्ध मे दरभंगा महाराज ब्रिटिश सेना लेल हवाई जहाज दान देने छथि। बिहार मे पहिल हवाई जहाज 22 मार्च 1932 मे पूर्णिया मे उतरल अछि। 1950 मे दरभंगा एविएशन क स्थापना भेल अछि आ तिरहुत क पहिल पायलट दरभंगा क सुरेंद्र चौधरी भेलाह, जे एयर इंडिया क महाप्रबंधक भ सेवानिवृत भेलथि। जमीन अपन इतिहास फेर दोहरा देलक अछि। सुरेंद्र चौधरी स भावना कंठ तक क इतिहास हमर इतिहास छी। देश क पहिल महिला फायटर पायलट सेहो दरभंगा क भावना कंठ भेलीह। सुरेंद्र चौधरी दरभंगा एविएशन क जहाज दरभंगा एयरपोर्ट पर कई बेर उतारि चुकल छथि। उम्मीद करैत छी जे एक दिन भावना सुखोई उडा कए दरभंगा एयरबेस कए चूमबा लेल जरुर औतीह।


text:
दरभंगा। 20 दिसम्बर। [निशांत झा] मीडिया स्पोर्ट्स क्लब केर कमिटी आगामी मीडिया कप केर आयोजन लेल एलएनएमयू आओर केएसडीयू केर कुलपति सभसँ भेट केलक। प्रतिनिधि मंडल मे आयोजन समिति केँ महासचिव अमित सिंह, अध्यक्ष मुकेश कुमार झा, कोषाध्यक्ष देवेंद्र ठाकुर, मीडिया प्रभारी सह प्रवक्ता अभिषेक कुमार, संरक्षक प्रवीण बबलू, प्रह्लाद कीलु, कौशल कर्ण, अभिनव सिंह, लक्ष्मण कुमार, राकेश झा, इरफ़ान पैदल, गिरीश कुमार, विपिन कुमार, गड्डू आदि मौजूद छला।
अपने क' बता दी एहि बेरक मीडिया कप मे वेब मीडिया केँ टीम क' पहिल बेर प्रवेश भेटल अछि आओर एहि टीमक कप्तानी वॉयस ऑफ़ दरभंगा केर संपादक अभिषेक कुमार क' रहल छथि। आयोजन समिति केर प्रवक्ता सह मीडिया प्रभारी अभिषेक कुमार ऐहिक जानकारी दैत कहलनि कि एहि बेरक मीडिया कप ऐतिहासिक होयत। हर बरख मीडिया कप मे दरभंगा टीमक अलावा समस्तीपुर केँ टीम खेलते छल, मुदा एहि बेर मधुबनी आओर सीतामढ़ी के टीम सभकेँ सेहो आमंत्रण भेजल जे रहल अछि। सीमावर्ती राष्ट्र नेपाल सँ जनकपुरक टीम सँ सेहो संपर्क कायल गेल अछि। यदि सभ किछु ठीक ठाक रहल तेँ एहि बेरक मिडिया कप मिथिलाक ऐतिसाहिक टूर्नामेंट होयत।


text:
दिल्ली : पंजाब नैशल बैंक (PNB) के करीब 11500 करोड़ क' घोटाला के मुख्य आरोपी नीरव मोदी बैंक के अधिकारि पर निशाना लगबैत PNB के एकटा चिट्ठी लिखलक , जाहि में मोदी धमकी देने अछि कि मामला के सार्वजनिक क' बैंक ओकरा बकाया लेबाक सभ रास्ता बंद क' लेलक।
आउ देखि कि अछि खास नीरव मोदी के एही चिट्ठी में ......
नीरव मोदी पंजाब नैशनल बैंक के ई चिट्ठी 15/16 फरवरी के लिखलक
मोदी के मुताबिक हुंकार कपंनी के कर्ज के बढ़ा-चढ़ा क' बताओल जा रहल अछि , हुनका पर बैंक के बकाया सिर्फ 5,000 करोड़ अछि नै कि 11300 करोड़
मोदी लिखने अछि "13" फरवरी के हम बैंक के सेटलमेंट के लेल पेशकश कएने रही मुदा बैंक हमर बात नै सुनलक
'हम बैंक स' कहनौ कि वो या त' हमर प्रॉपर्टी के बेच दे या फेर हमरा ओहि के बेचबाक लेल समय दै , मुदा बैंक एहन नै केएलक"
''हमर कंपनी के 5600 करोड़ क' प्रॉपर्टी सील भेला के बाद बैंक के कर्ज खत्म भ सकैत अछि , लेकिन बैंक एहन नै केएलक "
''बैंक के एखन तक के एक्शन स' हमर ब्रांड आर बिज़नेस के काफी नुकसान पहुंचल अछि। एहन में बैंक मामला के सार्वजनिक क' हमरा बकाया वसूलबाक सभ रास्ता बंद क' लेलक।
''हमर परिवार के गलत ढंग स' फंसायाल जा रहल अछि, हमर कोनो कंपनी में हमर भाई के हिस्सा नै अछि। एही के आलावा हमर पत्नी आओर हमर चाचा पर सेहो गलत आरोप लगाएल जा रहल अछि।


text:
नवका- पुरनका लेख सर्च करु...
केंद्रीय मंत्री करताह कुसहा के दौरा
खबर अछि जे केंद्रीय जल संसाधन मंत्री पवन कुमार बंसल 12 तारीख के कुसहा इलाका के दौरा करताह. पिछला साल 18 अगस्त के एहिठाम बांध टूटला सं उत्तर बिहार के एकटा बड़का इलाका पानि मे बहि गेल छल. कोसीक बाढ़ि सं भारी तबाही भेल छल. ओना सरकार के कहनाय अछि जे बांध के मरम्मत के सभ काज पूरा कs लेल गेल अछि. आओर डरय के कोनो गप नहि अछि. मुदा आई-काल्हि नेपाल मे भs रहल दिन-राति मुसलाधार पानि सं हालात एक बेर फेर खराब भेल जा रहल अछि. नेपाल सं आबय वाला कोसी आओर दोसर नदी मे पानि उफान पर अछि. जलस्तर बढ़ल जा रहल अछि. नेपाल के नदी मे पानि छोड़ला सं कइटा इलाका मे पानि सेहो घुसि गेल अछि. लोक सभ सुरक्षित स्थान पर जाए लगलाह अ. जलस्तर बढ़ला सं सरकार आओर प्रशासन सेहो सतर्क अछि. ओना कुसहा मे बांध पर काज करय वाला इंजीनियर के संग नेपाल के तरफ सं परेशानी सेहो आबय के खबर अछि. खबर अछि जे इंजीनियर सभ के संग मारिपीट सेहो कएल गेल. एकरा गंभीरता सं लैत केंद्र सरकार कुसहा के बांघ के स्थिति के बारे मे राज्य सरकार से रोज रिपोर्ट देबय लेल कहलक अछि. केंद्र के तरफ सं बिहार सरकार ओर नेपाल के राजदूत सं सेहो बातचीत कएल गेल अछि.
सदस्यता लें टिप्पणियाँ भेजें (Atom)


text:
नेपाली साहित्य
नेपाली साहित्य नेपाली भाषामे लेखिएल साहित्यिक रचनासभ छी। नेपाली भाषा नेपालक राष्ट्रभाषा छी आ भारतक सरकारी मान्यता प्राप्त भाषा छी । ई देशसभ बाहेक भूटान, बर्मा या नेपाल बाहरक लाखौ संख्यामे रहल नेपालीसभक मातृभाषा छी; नेपाली भाषा भारतीय प्रान्त सिक्किम आ पश्चिम बंगालक सेहो राज्यभाषा (अधिकारिक भाषा) छी। नेपाली साहित्यक प्रमुख लेखकसभ आरो देशसँ सेहो अछि , मुख्य रूपमे भारतसँ जहिना पारिजात, पारसमणि प्रधान, शिवकुमार राई आदि।
नेपाली भाषा संस्कृतसँ विकसित भेल एक भाषा छी आ नेपाली साहित्यक प्राचीन इतिहासक पत्ता लगावेल बहुत मुस्किल अछि बहुत विद्वानसभ्के संस्कृतमे लिखने अछि , विशेष रूपमे धार्मिक साहित्य।
नेपाली साहित्यके पाँच अवधिसभमे बाँइड सकैत्त अछि।
पूर्व-भानुभक्त काल[सम्पादन करी]
नेपाली साहित्य सयो वर्ष तक अवश्य नै मौखिक आ लोकगीतक रूपमे अस्तित्वमे रहल छल । यद्यपि भानुभक्त आचार्य सँग पहिल नेपाली साहित्यमे साहित्यिक कामक प्रकाशनक कोनो प्रमाण उपलब्ध नै मुदा बहुत मत रहल अछि।
भानुभक्त काल[सम्पादन करी]
भानुभक्तके नेपाली भाषाक "आदिकवि" कहै सम्मान करैत अछि । नेपाली साहित्यमे भानुभक्तक अपन सबसँग महत्वपूर्ण योगदान रामायणके नेपालीमे उल्था करैत अछि।
नेपाली भाषाक प्रमुख साहित्यकारसभ[सम्पादन करी]
- भानुभक्त आचार्य
- लक्ष्मीप्रसाद देवकोटा
- मोतिराम भट्ट
- लेखनाथ पौड्याल
- गोपालप्रसाद रिमाल
- बालकृष्ण सम
- सिद्धिचरण श्रेष्ठ
- विश्वेश्वर प्रसाद कोइराला
- माधवप्रसाद घिमिरे
- बैरागी काँइला
- मुकुन्दशरण उपाध्याय
- लीलबहादुर क्षेत्री
- परशु प्रधान
- अभि सुवेदी
- बानिरा गिरी
- गोविन्द बहादुर मल्ल “गोठाले”
- तारानाथ शर्मा
- सरुभक्त
- सुमन पोखरेल
- कविताराम श्रेष्ठ
- पारिजात
- इन्द्रबहादुर राई
- हरिभक्त कटुवाल
- ईश्वरबल्लभ
- जगदीश शमशेर राणा
- अमर न्यौपाने
- नयनराज पाण्डे
- जगदीश घिमिरे
- बुद्धि सागर
- पारसमणि प्रधान
- धरणीधर कोइराला
- कृष्णभूषण बल
- जसराज किराती
- नवराज सुब्बा
- विनीत ठाकुर
- जगदीश्वर थापा (चलचित्र लेखक)Jagadishwor Thapa


text:
फिल्मजगत’क पहिल मैथिल नायक : त्रिदीप कुमार
– किसलय कृष्ण
मिथिलाक माटि बहुआयामी प्रतिभा सँ भरल अछि आ सभ क्षेत्र मे आरम्भहि सँ अपन सार्थक हस्तक्षेप दैत आयल अछि । आइ गप्प करैत छी अभिनयक क्षेत्र मे सक्रिय रहल एकटा एहने मैथिल प्रतिभाक संदर्भ मे । भारतीय सिनेमा संसार मे मिथिलाक सहभागिता आरम्भहि सँ रहल अछि । ओना तँ विद्यापति नामक हिन्दी फिल्म सँ वालीवुड मे मिथिलाक उपस्थिति पछिला सदीक तेसरे दशक मे पूर्ण भ’ गेल छल, मुदा कोनो मैथिल व्यक्तित्व केँ रजतपटल पर नायक बनबाक संजोग छठम दशकक आरम्भे मे भ’ गेल छल आ ओ अभिनेता छलाह सुदर्शन व्यक्तित्वक स्वामी त्रिदीप कुमार , जे 1962 मे दुलाल गुहा’क निर्देशन मे बनल ‘अपराजिता’ सँ अप्पन नायकीय पारी आरम्भ कयने रहथि । ओना ओतय सहायक निर्देशकक रूप मे हुनक सक्रियता पाँच वर्ष पहिनहिं सँ छलन्हि ।
ओ प्रसाद प्रोडक्शन’क दर्जनों फिल्मक सहायक निर्देशकक रूप मे काज कयलन्हि, जाहि मे छोटी बहन, ससुराल, बेटी-बेटे, हमराही, गुनाहों की दुनियां आदि प्रमुख अछि । नायक रूप मे त्रिदीप कुमार अभिनीत फिल्म ‘विद्यार्थी’ हिट रहल छल ।1966 मे प्रदर्शित एहि फिल्मक नायिका छलीह सुरेखा । मैथिली मे पहिल बेर आरम्भ भेल फिल्म ‘ममता गाबय गीत’क नायकक भूमिका मे हिनके उपस्थिति रहनि, मुदा दुर्भाग्यवश फिल्मक निर्माण आ प्रदर्शन मे करीब दूइ दशकक देरी सँ नहिएं फिल्मम सफल भ’ सकल आ नहिंए ई पहिल फिल्म रहि सकल मैथिलीक, मुदा त्रिदीप कुमार एहि महत्वपूर्ण सिनेमाक नायक रूप मे सदिखन चर्चा मे रहलाह । एकटा भोजपुरी फिल्म ‘सोलहो सिंगार करे दुलहिनिया’ मे सेहो हीरो’क रूप मे उपस्थिति दर्ज कयनिहार मिथिलाक सपूत त्रिदीप ससुराल, बेटी बेटे, गुनाहों की दुनिया आदि मे सेहो छोट, मुदा सशक्त भूमिका सभ केँ जीवन्त कयलन्हि । नितीन बोस निर्देशित देश के दुश्मन, अनजान राहें, राजू मेरा नाम आदि मे केन्द्रीय भूमिका कयनिहार त्रिदीप कुमार बतौर निर्माता ‘श्याम तेरे कितने नाम’क निर्माण कयलन्हि, जाहि मे सचिन आ सारिका मुख्य भूमिका मे रहथि । अप्पन माटि सँ सिनेह राखयवला ई व्यक्तित्व दूरदर्शन लेल तेरह कड़ी’क हिन्दी धारावाहिक ‘विद्यापति’क निर्देशन सेहो कयलनि, जाहि मे अरूण गोविल संग रेणुका शहाणे मुख्य भूमिका कयने रहथि, तँ प्रसिद्ध साहित्यकार विभूति आनन्द विद्यापतिक गीत सभक भाषान्तरण । एहि तरहेँ देखल जाय तँ वालीवुडक परिदृश्य मे त्रिदीप कुमार बहुआयामी व्यक्तित्व रूप मे परिगणित छलाह । हुनक नजदीकी लोक सभ कहैत छथि जे ओ ईमानदार आ चमचागीरी सँ दूर रहयवला तुनकमिजाजी स्वभावक लोक छलाह आ तेँ वालीवुड मे हुनक प्रतिभा केँ दबाओल जयबाक काज भेल ।
आउ आब हिनक परिचय जनबाक लेल । आरम्भिक काल मे अभिनयक उड़ान भरयवला मिथिलाक एहि सपूत त्रिदीप कुमार’क जन्म ७ अप्रैल १९३६ ( किछु लोक १९३३ सेहो कहलनि) केँ पूर्वी चम्पारण जिलाक सुगौली प्रखण्डन्तर्गत सुगाँव नामक गाम मे भेल रहनि । पिता धरणीकान्त झा आ माताक नाम रहनि देवकी देवी आ त्रिदीप’क मूलनाम भवनाथ झा छलन्हि। बेतियाक किला मोहल्ला स्थित अपन घर मे रहि मिशनरी स्कूल मे शिक्षा प्राप्त करैत आगू उच्च शिक्षा लेलन्हि आ सिनेमाइ आकर्षण सँ मुम्बई विदा भ’ गेलाह । सुदर्शन व्यक्तित्व आ प्रतिभाशाली हयबाक कारणेँ हुनका मुम्बई मे बेसी संघर्ष नहि करय पड़लन्हि । हिनक विवाह मधुबनी जिलाक बेनीपट्टी अंचल मे त्योंथा’क मंजू झा सँ भेल छलन्हि । दुनू पुत्र प्रणव आ कौशल संग सुपुत्री तुलिका केँ नीक शिक्षा आ संस्कार देलन्हि । पुत्रीक विवाह प्रसिद्ध राजनेता आ पूर्व केन्द्रीय रेलमंत्री ललित नारायण मिश्र’क पुत्र विकास मिश्रा सँ छन्हि, तँ दुनू पुत्र सम्प्रति यूएसए मे प्रवास पर ।
सम्बन्ध मे त्रिदीप कुमार’क सार आ साहित्यप्रेमी शुभेषचन्द्र झा हुनका स्मरण करैत कतेको संस्मरण सभ सुनबैत छथि, तहिना सुगाँव निवासी हुनक भातिज रवीन्द्रनाथ झा सेहो हुनक प्रतिभासम्पन्न होयबाक खिस्सा सभ सुनबैत भावुक भ’ जाइत छथि । वालीवुडक देहरी पर दस्तक देनिहार एहि पहिल मैथिल नायक’क देहावसान २८ मार्च २०१४ केँ भ’ गेलन्हि । आब ओ सशरीर एहि दुनिया मे नहि छथि, मुदा फिल्मी दुनियांक पटल पर हुनका एखनहुँ देखल जा रहल अछि आ सदिखन एहि माध्यमे ओ जीबैत रहताह । निश्चित रूप सँ हुनक उपलब्धि मिथिलाक लेल ऐतिहासिक रहल अछि । श्रद्धासुमन माटिक एहि सपूत केँ ।


text:
विराटनगर, नेपाल। २० जुलाई २०१९. मैथिली जिन्दाबाद!!
भारतीय कांग्रेसक एक वरिष्ठतम् नेतृ आ दिल्ली केर सर्वाधिक अवधि लेल मुख्यमंत्री रहली शीला दीक्षित आइ ८१ वर्षक उमेर मे अपन करोड़ों प्रशंसक आ भारतक चर्चित राजनीतिक परिवार – आश्रितजन केँ छोड़िकय मानवलोक सँ ऊपर स्वर्गलोक दिश चलि गेलीह।
केकरो बुझल हेतैक, केकरो नहियो बुझल हेतैक – ओ ८१ वर्षक अवस्था मे पर्यन्त तरोताजा आ बिना कोनो तनाव सदिखन अपन आन्तरिक प्रकाश सँ पूरे नहायल आ पूर्णिमाक चाँदनीक दुधिया इजोरिया मे श्रृंगार कयल देखाइत रहलीह। आर आइ अचानक बिना कोनो पूर्व भान देने चलि गेलीह परलोक।
राजनीति मे कुटिलता सेहो एकटा कला मानल जाइत छैक, लेकिन हमरा शीला दीक्षित मे कोनो तरहक कुटिलता कहियो नजरि नहि पड़ल। विरोधियो पर हँसियेकय ओकर नीतिगत आलोचना वा विरोध करैत छलीह, से हुनकर विशेष खासियत छल। व्यक्तित्व मे एहेन चमक जे वृद्धा छथि से केकरो नहि पता चलि सकलैक कहियो। चलबो केना करतैक, हालहि त ओ चुनाव सेहो लड़ल छलीह… आर दिल्ली केर कांग्रेस अध्यक्षा सेहो रहलीह। ओ वास्तव मे एक गोट जीवन्त नेतृ छलीह जे अपन जीवन राजनीति मार्फत जनता लेल पूर्ण समर्पित कएने छलीह।
प्रवीण केर सौभाग्य बुझू – २०१३ मे जखन ओ मुख्यमंत्री छलीह दिल्लीक, ताहि वर्ष “अखिल भारतीय मिथिला संघ” केर भव्य आयोजन मावलंकर भवनक विशाल सभागार मे आयल छलीह। बड़ा शालीन भाषा मे अपन संबोधन आ मंचीय प्रस्तुति देलाक बाद मिथिलाक लोकक संस्कार प्रति गहींर आकर्षण रहबाक बात कहैत ऐगला सत्र जाहि मे विद्वत् चर्चा कयल जा रहल छलैक से पूरा देखलीह। मैथिली जेँ बुझैत छलीह, तेँ संभवतः अपन अमूल्य समय केँ ओहि सभागार मे निछाबर कयलनि।
दिल्लीक ओहि फोटोग्राफर केँ हम धन्यवाद देबैक जे बड़ा अनुकूल पोजिशन मे हमर एकटा फोटो सम्माननीया नेतृ शीला दीक्षित केर एंगल केँ टच करैत खींचि लेलक। हम मंच पर अपन वक्तव्य राखि सत्र समाप्तिक बाद पुनः दर्शक दीर्घा मे आबि रहल समय मे खींचल गेल ई विशेष स्मृति मे रहैत अछि, आर आब त ई आरो खास भऽ गेल। आइ बेटी सँ जखन एहि महान नेत्रीक मृत्युक दुखद आ शौकिंग न्यूज सुनल तखनहि सँ ई तस्वीर मोन मे नाचय लागल।
बेर-बेर प्रणाम एहि महान् हुतात्मा केँ – नारी शक्तिक एक विशिष्ट परिचायक नाम छलीह शीला दीक्षित!! पुनः नमन् – ईश्वर सँ हुनक विशिष्ट पुण्यात्मा केँ चिर शान्ति प्रदान करबाक बेर-बेर प्रार्थना!!
हरिः हरः!!


text:
ई घटना कैल्हि साँझक अछि, जखन ज्योति अप्पन सहेली सभक संग मंदिर सँ पूजा करी वापस आबैत रहथिन। एहि दौरान मोटरसाइकिल हुनका धक्का मारलक जाहिमे ज्योति घायल भ' गेली जिनका इलाजक बहाने मोटरसाइकिल सवार तीन युवक अगवा क' लेलक। ज्योतिक परिजन सभ हुनका हेरबाक बहुत कोशिश केलनि मुदा हुनका सभकेँ कोनो सफलता नहि भेटल। जाहिक बाद एहि घटनाक जानकारी थाना मे पुलिस क' देल गेल।
घटनाक जानकारी भेटते पुलिस मौका पर पहुंच मामलाक छानबीन मे जुटी गेल। पुलिसक कहब अछि कि जल्दे अपराधी सभकेँ गिरफ्तार करी एहि मामला केँ सुलझा लेल जायत। ओनाकि एखन धरी किनको गिरफ्तारी नहि भ' सकल अछि।


text:
रामजानकी जीक तिलकोत्सव सम्पन्न, आइ मटकोर होयत: रामजानकी विवाह महोत्सव
– मनीष कर्ण, जनकपुरधाम। दिसम्बर १५, २०१५. मैथिली जिन्दाबाद!!
प्राचीन मिथिलाक राजधानी रुपमे रहल जनकपुर अखैन पुरे रामजानकी विवाह महोत्सव मे डूबल देखा रहल अछि। वैवाहिक कार्यक्रम अन्तर्गत काल्हि (सोम) दिन तिलकोत्सव समारोह धुमधाम सँग सम्पन्न भेल अछि।
विवाह महोत्सवक अवसरिमें जानकी मन्दिर अर्थात् बेटीक पिता केर भूमिका निर्वाह करैत छोटे महन्थ रामरोशन दास वैष्णवक अगुवाई मे १५१ टा भार साँठल गेल जाहि मे सेव, समतोला, केरा, लाई, गाजा, खजुरिया, पेरुकिया, लड्डु आ मिठाई सहित अन्य बहुतरास भार सभ लऽ कऽ साधु सन्त, योगी, ऋषि, मुनिक टोली स्थानीय राम मन्दिर पहुँचल छल।
तिलकोत्सव समरोहमेँ जानकी मन्दिरक छोटे महन्थ रामरोशन दास जनकक भूमिका मे आर भारतक अयोध्या सँ बरियाती मे सरिक होवय लेल आयल दिगम्बर अखाडाक महन्थ सुरेश दास दसरथक भूमिका में, ॠषिकेश स्थित सिद्ध हनुमान मन्दिरक महन्थ डा. रामेश्वर दास वैष्णव गुरु वशिष्ठक भूमिकामे, विश्व हिन्दु परिषद् केर केन्द्रीय मन्त्री राजेन्द्र सिंह “पंकज” संगहि धनुषा जिल्लाक प्रमुख जिल्ला अधिकारी (सिडियो) कालीप्रसाद परजुली लगायतक पाहुन सभक सहभागी देखल गेल छल।
समारोहमें नगरक साधुसन्त, महात्मा, भद्रभलादमी, बुद्धिजीवी, नागरिक समाज, लागायत मैथिलानी नारी सभक हजारौंक संख्यामें सहभागिता देखल गेल छल ।
मिथिलामें वैवाहिक अवसर पर खास कऽ तिलकोत्सवमे “डहकन” प्रथा अर्थात् बेटा पक्ष सं बेटी पक्षक समधि समधिनी सँग शिष्ट्गर गारिऽ दऽ हास्य-परिहास्य करैत अछि । ओहि अनुरूप मैथिलानी चौल ठ्ट्टा केने छ्ली। ओ सब “समधिकेर दाढीमें कवतुर लटकाउ” गीत गाबिकय वातावरण सुमधुर बनओने छली ।
तहिना टोली बना मञ्च पर बैसल साधुसन्त सब बीचमे अबीर, हरैद, दही एक-दोसर के लगोओने छल तऽ सब पाहुन सभकेँ दोसल्ला ओढाय सम्मान सेहो कयल गेल।
कार्यक्रममें स्वागत नृत्य स्थानीय बाल कलाकार तमन्ना चौधरी, रक्षा भुजेल आ सोनु मंडलक संयुक्त रुपमें नृत्य प्रस्तुत कय कार्यक्रमक शोभा बढओने छल। अस्वस्थताका कारण जानकी मन्दिरक मुख्य महन्थ राम तपेश्वरदास वैष्णव समारोहमे नैइ उपस्थिति देखेला।
जानकी मन्दिर सँ निकलल टोली नगरक विभिन्न भागक परिक्रमा केने छल आ नगरवासी सब सेहो हुनका लोकनिक स्वागत-सत्कार अबीर, फूल, माला प्रदान करैत केने छल। नगर परिक्रमा कय टोली केँ स्थानीय महावीर युवा कमिटी आ राम युवा कमिटी अलग-अलग भव्य स्वागत करबाक जानकारी महावीर युवा कमिटीक अध्यक्ष धर्मेन्द्र साह जानकारी देलन्हि।
जनकपुरमें विवाहपञ्चमी भेलाक बादे लोक सभ अप्पन बेटा-बेटीक विवाह करबाक मान्यता रहल अछि।
मिथिलामें वैवाहिक परम्परा, रीति-रिवाज, सांस्कृतिक संरक्षण, संवर्धन आर प्रवर्द्धन वास्ते हरेक वर्ष अगहन शुक्ल पञ्चमीक दिन पौराणिक, धार्मिक सम्बन्ध केर रुपमे जानल जाएत छैक।
शुक्र दिन शुरु भेल सात दिवसीय रामजानकी महोत्सवक पाँचम दिन अर्थात् मंगल दिन मट्कोर, छठ्म दिन रामजानकी विवाह आ तत्पश्चात् रामकलेवा होयत से जानकारी मन्दिरक महन्थ रामतपेश्वर दास वैष्णव देलन्हि ।


text:
करुणा झा, राजविराज, जुन २९, २०१५. मैथिली जिन्दाबाद!!
सप्तरीक राजविराजमे पाँच दिवसीय मैथिली श्रव्य आ लेखन पत्रकारिता प्रशिक्षण कार्यक्रम वृहस्पति दिन सँ सुरु भेल अछि । मैथिल मिडिया प्रा. लि., राजविराज केर आयोजना आ जिल्ला विकास कार्यालय सप्तरी केर सहयोग मे उक्त प्रशिक्षण कार्यक्रम केर सञ्चालन कएल गेल अछि ।
जिल्ला विकास अधिकारी कोमल प्रसाद धमलाक प्रमुख आतिथ्य तथा मैथिल मिडिया प्रा लि केर अध्यक्ष शुभचन्द्र झाक अध्यक्षतामे शुरु प्रशिक्षण कार्यक्रम मे करिब २५ गोटय प्रशिक्षार्थी सभक सहभागिता रहल अछि । उद्घाटन सत्र मे संबोधन करैत प्रमुख अतिथि जिल्ला विकास अधिकारी धमला कहलनि, “एक टा गाविस मे एक टा महिला आ एक टा पुरुष यानि करिब दुइ टा पत्रकार भेनाइ आवश्यक अछि, एहि लेल ई प्रशिक्षणक बड पैघ आवश्यकता अछि ।”
उक्त पाँच दिवसीय तालिम मे पत्रकार महासंघ सप्तरीक अध्यक्ष प्रकास खतिवडा, पूर्व प्राध्यापक अमरकान्त झा, अन्तर्राष्ट्रिय मैथिली परिषद्, नेपाल केर अध्यक्ष करुणा झा, सद्भावना पार्टीक जिल्ला अध्यक्ष सुनिलकुमार झा, पत्रकार जितेन्द्र कुमार झा लगायत अन्य महत्त्वपूर्ण व्यक्तित्व सबहक सहभागिता रहल छल, हिनका लोकनि द्वारा सभाकेँ शुभकामना मन्तव्य व्यक्त कैल गेल ।
तालिम मे पूर्व मैथिली परिषद् केर अध्यक्ष विष्णुकुमार मण्डल आ पूर्व प्राध्यापक जनआनन्द मिश्र द्वारा प्रशिक्षण देल जा रहल अछि । तालिम केर स्वागत मन्तव्य मैथिल परिषद् केर सचिव श्यामसुन्दर यादव केने छलाह ।


text:
शिव कुमार सिंह।
दहेज प्रथा
दहेज प्रथा हमरा सब के लेल बहुत पगि समस्या अछि।ई हमरा समाज में विकराल रुप धारण कऽ देने छथि,जेकरा रोकनाय अति आवश्यक अछि।
वर पक्ष द्वारा कन्या पक्ष सँ विवाह सँ पूर्व जे माँग राखल जाई छै,रूपया,गाड़ी और अन्य सामान तेकरा दहेज कहल जाई छै।
पूर्व समय में दहेजक एहन रिवाज नय छल।विवाह भेला के बाद विदाई के समय अपना सामर्थ्य अनुसार कन्या के गहना-गुड़िया और अन्य सामान देल जाई छेलै उपहारस्वरुप।जखन माँ जानकी के विवाह भेलैन तखन राजा जनक जी सेहो विदाई में उपहारस्वरूप गहना गुड़िया और अन्य सामान दऽ विदा केलखिन।
अय में कोनो बुराई नय छल। माँ-बाप बेटी के पालि पोसि नम्हर कऽ जखन दोसरो घर विदा करैत छथिन्ह तऽ हुनको इच्छा रहैत छैन,कुछ दियै।बेटी के पसंद के ध्यान राखैत उपहारस्वरुप जे जुड़ै छैक से दय छै।मुदा आब एना नय होई छै एकर ठीक उल्टा छै।एना रहितै तऽ अय लेल अभियान चलाबऽ के कोनो आवश्यकता नय छल।
आब लोक दहेजक परिभाषा बदलि देलकै।आब जखन लड़का लड़की पसिन भेल तेकर बाद लेन-देन के बात होई छै।लड़की पक्ष सँ डिमांड राखल जाई छै,लड़की वाला ओतेक देबऽ में सक्षम होइ छैथ तऽ ठिक नय तऽ रिश्ता नय जुड़ि पाबै छै।लोक दहेज के मान-मर्यादा सँ जोड़ि कऽ देखऽ लगलै।जे जतेक पाय गिनबै छै ओ अपना आप के ओतेक पगि बुझै छै।
दहेज प्रथा सँ नुकसाने नुकसान छै। विवाह के खर्च और नगद पूरा करय लेल कतेक के जमीन तक बिका जाई छै।कर्जा से तड़ भऽ जाई छै,जय सँ परिवारिक स्थिति खराब भऽ गेल और आर्थिक समस्या के चलते बच्चा सब के निक सँ पढ़ाई-लिखाई नय भऽ पाबै छै,परिवार पिछड़ल रहि जाई छै।जेकरा तीन-चारि टा बेटी छै तऽ ओकर समस्या और बढ़ि जाई छै।जँ दहेज नय माँग हेतै तऽ यथाशक्ति खर्च कऽ विवाह कऽ सकै छै।ईहे कारण सँ भ्रूण हत्या बढिया रहल छै।जन्म सँ पहिले दहेजक चिन्ता सताबऽ लगै छै और भ्रूण हत्या एहेन दुष्कर्म करैत छै।कतेक बेटी के दहेज के खातिर प्रताड़ित केल जाई छै,जाहि सँ ओकर घर नय बसि पाबै छै।कतेक आत्महत्या कऽ लय छै,कतेक के मारि देल जाई छै। एहेन बहुत घटना सब सुनै के मिलैया।
एकर रोकऽ के सबसे मजबूत और प्रभावशाली उपाय छै,दहेज के प्रति लोकक मानसिकता बदलनाय। समाज में इ बात के बुझक चाही जे दहेज बहुत गलत चीज छै,सामाजिक,नैतिक कोनो दृष्टि सँ।जय ठाम रिश्ता जुड़ि रहल अय ओयठाम मोल भावक कोन काज।फेर ई रिश्ता कोन चीज के भेल। कियो अपन लक्ष्मी सन बेटी के पालि पोसि कऽ आहाँ के दऽ रहल अय और आहाँ पाय मांँगि रहल छी।
बस भावना बदलऽ के छैक,जागरूकता के जरुरी छै।स्वाभिमान और खुद्दारी केँ भावना रहक चाही।लड़का के परिवार के निस्वार्थ भाव सँ कोनो माँग नय राखक चाही।युवा वर्ग केँ सबसँ आगू आबऽ पड़तै।मन में बैसा लिय की दहेज नय लय कै छै,रिश्ता दू दिल् और दू परिवार के मेल होइ छै ,फेर रिश्ता में मोल भाव के कोनो सवाले नय छै।जँ आहाँक परिवार दहेज लेबऽ चाहै छै तऽ ओकरा सख्त विरोध करू।बस दृढ़ संकल्प राखू।
दहेज प्रथा : कारण आ निदान
शिव कुमार सिंह।


text:
दिल्ली, अगस्त १९, २०१५. मैथिली जिन्दाबाद!!
एबीपी न्युज पर प्रकाशित समाचार मुताबिक मैथिली भोजपुपी अकादमी केर राजनीतिक प्रयोग पर मैथिली भोजपुरी मंच द्वारा सवाल उठायल गेल अछि। कहल गेल अछि जे आइ दिल्ली केर मुख्यमंत्री अरविंद केजरीवाल बिहार केर मुख्यमंत्री नीतीश कुमार केर सम्मान समारोह मैथिली-भोजपुरी अकादमी मे केलनि। एहि समारोह केर मैथिली भोजपुरी मंच द्वारा खुलिकय विरोध कैल गेल। एहि मंचक कहना मे रहैक जे दिल्ली मे अलग राजनीतिक सांस्कृतिक परंपरा कायम करबाक दावीक संग गठित आम आदमी पार्टी केर सरकार द्वारा आब अहू मंचक सियासी इस्तेमाल शुरू कय देल गेल।
केजरीवाल केर राजनीतिक दोस्त नीतीश कुमार केँ एहि मंच सँ बिहार सम्मान भेटब एकर एकटा पैघ उदाहरण थीक। मैथिली भोजपुरी मंच विरोध जतबैत कहलक जे, ‘मैथिली भोजपुरी अकादमी सिर्फ बिहार मूल केर लोक टा केर प्रतिनिधित्व नहि करैत अछि, करोड़ों भोजपुरी भाषी जनता झारखंड और पूर्वी उत्तर प्रदेश मे सेहो निवास करैत अछि और ओतुको बहुते लोक दिल्ली मे रहैत अछि। एहेन स्थिति मे सवाल उठैत छैक जे अकादमी द्वारा झारखंडक सीएम रघुवर दास या यूपीक मुख्यमंत्री अखिलेश यादव केँ कियैक नहि आमंत्रित कैल गेल। बिहार मे विधानसभा चुनाव केर मौका पर नितिश कुमार केँ बजायल जेबाक राजनीतिक अर्थ लगायले जायत और एकर मकसद सेहो यैह छैक। अगर एकर विरोध नहि कैल गेल तऽ एहि सँ गलत परंपरा बनत। ई तैयो राजधानीक लाखों पूर्वांचली लोकक अपमान थीक। मैथिली भोजपुरी मंच एकर खुलिकय विरोध करैत अछि।’


text:
किछु दिन पूर्व मिथिमीडिया फाउंडर रूपेश त्योंथ मैथिली साहित्य मे युवा रचनाकार लोकनिक कवितेटा दिस झुकाओ कें अकानैत टिप्पणी केने छलाह. सोशल मीडिया पर प्रसारित ई टिप्पणी बेस वायरल भेल. हुनक चिंता पर बहुत रास कमेंट सब आएल अछि.
रूपेश त्योंथ केर टिप्पणी एतय देखि सकैत छी-
उल्लेखनीय अछि जे साहित्य अकादेमी द्वारा लगातार सातम खेप युवा पुरस्कार कविता पोथी पर देल गेल अछि. ध्यान देबएबला ई बात छै जे रूपेश त्योंथ केर कमेंट एहि बेरक पुरस्कार घोषणा सं पहिने आबि गेल छल. ई विकट संयोग रहल जे एहू बेर साहित्य अकादेमी युवा पुरस्कार कविते लेल देबाक घोषणा भेल अछि.
चिंता महज पुरस्कार कें ल' नै छै बल्कि ई बात पर धियान देबाक छै जे युवा कलमकार लोकनि प्रोत्साहनक दशा-दिशा अनुरूप बेसी भाग कविते लिखैत छथि. जओं सही समय पर चेतल नै गेल त' मैथिली मे गद्य लेखन दुर्गति कें प्राप्त क' सकैत अछि. युवा मे एखन आंगुर पर गिनबा जोग रचनाकार छथि जे गद्य लेखन करैत छथि.
एहि पर जे वरिष्ठ लोकनिक मंतव्य अछि से एना अछि -
आनंद कुमार झा कहैत छथि,
'साहित्यक कोनो बिधा आसान नहि अछि. ओ कविते किएक नहि हो, मुदा आइ-काल्हि जेहन कविता लिखैक परम्परा प्रारम्भ भेल अछि ओ थोड़े लिखबा मे सुभीतगर अवश्य भेलै अछि. कविता लिखैक बेसी परिपाटी अहियो दुआरे सुतरल अछि, कविताक समीक्षकक अएल दिन मे घोर अभाव खटकि रहल अछि. मैथिली मे आन विधाक लेखक कम अवश्य छथि मुदा जतबहि पोथी अबैत अछि संतोषजनक कहल जा सकैत अछि. हम कहब जे जोगार विधि सं जे साहित्य मे आइ प्रबुद्ध बनबाक नाटक चलि रहल अछि से बेसी दिन नहि चलत. जहिया साहित्यिक मठ सभ ढनमनाएत त' इहो सभ नष्ट भए जएत.'
तारानंद वियोगी दू आखर मे बात रखैत छथि,
'ई बात जोर-जोर सं आ बेर-बेर कहबाक जरूरति छै.'
मलय नाथ मिश्र अपन बात रखैत छथि,
'सब समय संगे रंग-रूप बदलै छै. आबि गेल छै समय जे गद्य कें ताकि रहल छै. पद्यक भीड़ मे हेराएल गद्यक खोज शुरू भ' गेल अछि.'
सुरेश पासवान (मैथिली अध्यापक) केर कहब छनि,
'जावत धरि मैथिली मे मुंह देखव्वलि आ खेमाबाजी नहि बन्द हेतै, एहिना होइत रहत. मिथिला मे जाति, धर्म आ स्वार्थ सिद्धि सं ककरो फुरसति कहां छै जे एहि सब बिंदु लेल सोचत.'
एहने बहुत रास बात कमेंट रूप मे आएल अछि जे महत्वपूर्ण अछि, मुदा सब एतय शामिल करब संभव नै. #टिप्पणी सं ताकि सकैत छी, देखि-पढि सकैत छी.


text:
पूर्वी नेपाल आ मैथिली संचार
– प्रवीण नारायण चौधरी, विराटनगर, नेपाल।
भूमिकाः
नव नेपाल अर्थात् नया राजनीतिक संरचनाक नेपाल – नया संविधान पर संचालित नेपाल – नव लोकतांत्रिक अवधारणाक नेपाल – संघीय लोकतांत्रिक गणतंत्र नेपाल – तेकर पूर्वी भूभाग अर्थात् प्रदेश १ – पूर्वक कोसी आ मेची अंचल सहितक भूभाग आर नेपाल केँ ५ विकास क्षेत्र केर डेमोग्राफीक डिवीजन मे ‘पूर्वाञ्चल विकास क्षेत्र’ केर तराई-मधेशक भूभाग सँ अदौकाल सँ लोकपरम्परा मे जियैत मिथिला आ मिथिलाक बेटी गौरी ओ हुनक पिता-माता राजा हिमाचल व मैनाक क्षेत्र यानि पहाड़, सघन वन आ पवित्र नदी कोसी-मेचीक क्षेत्र – साविक केर मोरंगक्षेत्र – मत्स्यदेशक राजा विराट केर इतिहास सँ जुड़ल क्षेत्र – भीम कैवर्त्य केर शासित क्षेत्र – राजा सलहेश केर कर्मक्षेत्र आ सासूर – दीना भदरी लोकपुरुष केर कर्मक्षेत्र संग निर्वाणस्थल – अनेकौं प्रकारक ऐतिहासिक, सांस्कृतिक आ राजनैतिक पहिचानक धनी “पूर्वी नेपाल” जे आधुनिककाल मे नेपालदेश केँ बी. पी. कोइराला, जी. पी. कोइराला, एम. पी. कोइराला, मनमोहन अधिकारी, सहित कइएक स्टेट्समैन आ प्रीमियर देनिहार गर्वभूमि सेहो थिक – जतय मैथिली भाषाक इतिहास बेस प्राचीन आ समृद्ध रहल अछि; एहि भूभाग मे मैथिली भाषाक संचार पर केन्द्रित ई आलेख अछि।
विभिन्न स्रोत सँ संकलित सूचनाक आधार पर लिखल ई आलेख दस्तावेजीकरण आ भविष्यक संतति लेल सूचना उपलब्ध करेबाक कार्य करय ताहि उद्देश्य सँ लिखल गेल अछि। एकर प्रेरणास्रोत मैथिली भाषा-साहित्यक संग सम्पूर्ण नेपाल केर संचारक्षेत्रक एक प्रतिष्ठित आ चर्चित नाम अग्रज धर्मेन्द्र झा छथि, जिनकर प्रेरणा आ देल गेल लेखन भार अनुसार ई लेख लिखि रहल छी। मैथिली सब दिन श्रुति इतिहासक हिस्सा रहि जायत त भविष्य मे लोक केँ विश्वास नहि हेतैक, भ्रम केर अवस्था रहतैक, तेँ बेसी सँ बेसी शोधपूर्ण आलेख लिखबाक कार्य हुअय – श्री धर्मेन्द्र झाक एहि प्रेरणाक वाक्य सँ प्रभावित भऽ अपन सर्वोत्तम देबाक प्रयास कय रहल छी। काफी समय सँ लम्बित ई लेख लिखय सँ पहिने कतराइत रहलहुँ लेकिन अन्ततोगत्वा उचित स्रोत व्यक्तिक खोज आ जिम्मेदारी वहन करबाक लेल योग्य व्यक्तिक अभावक कारण ई भार स्वयं स्वीकार करय पड़ल अछि।
एहि लेख केँ एकटा शुभारंभ मात्र मानल जाय, कारण खोज-शोधक प्राथमिक पैरामीटर (मापदंड) केँ पूर्णरूप सँ समयाभाव मे हम पूरा नहि कय सकल छी, केवल सेकेन्डरी डेटाक आधार पर ई लेख पाठकक सोझाँ राखि रहल छी। तथापि, एतेक आत्मविश्वासक संग ई लेख राखि रहल छी जे आगाँ जे कियो आरो गहींर शोध-खोज करता तिनकर मार्गदर्शन निश्चित एहि लेख सँ हेतनि आर वर्णित क्षेत्र धरि पहुँचिकय प्राइमरी डेटा संकलन करैत आरो नीक सँ विश्लेषणात्मक शोधालेख लिखि सकताह। संगहि अत्यधिक विश्लेषणात्मक अथवा समीक्षात्मक तथ्य एहि लेख मे नहि समेटि रहल छी, कारण वैचारिक सम्प्रेषण बेसी भेला सँ लेख अपन दिशा सँ इतर भावनात्मक सन्देश दिश बहकि जायत तेकर डर अछि। बहुत रास प्रकाशित सामग्री सेहो प्रत्यक्ष दर्शन लेल नहि भेटि पेबाक कारण ओहि पर टिप्पणी वा अपन विचार राखब हमरा लेल दूभर अछि। तेँ समग्र मे मैथिली भाषाक स्थिति संचारक दृष्टि सँ केहेन रहल ताहि पर एक नजरि दौड़ेबाक कार्य मात्र करत ई लेख। एकर तैयारी मे जानकारी जुटेबाक स्रोत व्यक्ति लोकनि वरेण्य स्रष्टा सब छथि जिनका प्रति आभार केर शब्द राखब आवश्यक अछि – राना सुधाकर, रामरिझन यादव, कर्ण संजय, नवीन कर्ण, प्रदीप विहारी, रामनारायण देव, अरविन्द मेहता, लक्ष्मी नारायण झा; अपने सभ सँ एहि सन्दर्भ मे वार्ता मार्फत सूचना संकलन कय सकल छी। प्रकाशनकाल वा तारीख आदिक उल्लेख मे सामग्री अनुपलब्धताक कारण त्रुटि संभव अछि। लेकिन स्रोत व्यक्ति स्वयं एहि संचारकर्म सँ जुड़ल रहबाक कारण त्रुटिक संभावना अत्यल्प होयत से विश्वासक संग कहि सकैत छी। आगामी समय मे कोनो भूल-सुधार लेल विज्ञ सुझाव अनुरूप उपस्थित रहब। अस्तु!
भाषा आ संचार
विदिते अछि जे अपन अभिव्यक्ति केँ दोसरक समक्ष व्यक्त करबाक माध्यम केँ भाषा कहल जाइछ, जखन कि विचार, समाचार, सूचना आ पठन-पाठन योग्य सामग्री आदिक प्रवाह केँ संचार मानल जाइत अछि। नेपालक पूर्वी भूभाग आ खास कय तराई-मधेशक भूभाग मे मैथिली भाषा प्राचीनकाल सँ सर्वोपरि रहल से स्पष्ट अछि। कालान्तर मे राजा महेन्द्रक कालखंड सँ बसाई-सराई (पहाड़ सँ तराई-मधेश भूभाग मे नीतिगत आप्रवासन) तथा एकल भाषा नीति लागू कयला उपरान्त मैथिली भाषा प्रथम सँ दोसर भाषाक रूप मे परिणत भेल जे एहि अवस्था मे आइ धरि प्रचलित अछि। परञ्च शिक्षा-दीक्षाक भाषा मे मैथिलीक प्रवेश व पहुँच नहि बनि पेबाक कारण संचारक भाषा मे नेपालीक प्रचलन मात्र बहुल्य रहल अछि। अंग्रेजी आ सीमा पार सँ भारतीय पत्र-पत्रिकाक उल्लेख्य मांग तथा पाठ्य-सामग्री मे सेहो हिन्दीक प्रचुरता सँ एहि क्षेत्र मे रहबाक तथ्य भेटैत अछि।
डा. अवध नारायण लाल, पंडित मेघराज शर्मा आदिक समय मे ‘हिन्दी आन्दोलन’ केर चर्चा विराटनगर मे कतेको सभा-समारोह मे सुनल अछि जे नेपाली भाषाक एकल अधिकार सँ अन्य भाषाक अधिकार क्षीण होयबाक विरोध मे छल, संगहि गैर-नेपाली भाषाभाषी केर पठन-पाठन तथा सूचना प्रवाह संग सरकारी कामकाज मे कठिनाईक सामना करबाक प्राकृतिक बुनियाद पर आधारित रहल ईहो बुझल जा सकैत अछि। परञ्च शिक्षा, सरकारी कामकाज, अदालती कामकाज, संचार क्षेत्र आदि मे नेपालक एकल भाषा नीति हावी रहल जाहि सँ मैथिली सहित अन्य मातृभाषाक उल्लेख्य विकास संभव नहि भेल। नहिये संचार क्षेत्र मे ई सब भाषा कोनो उल्लेख्य कार्य कय सकल। तथापि, छिटफुट काज सब मैथिली भाषा मे होयबाक प्रमाण भेटैत अछि। जे दीर्घकालिक नहि भऽ सकल। आर नहिये वृहत् सर्कुलेशन प्राप्त कय सकल। जेकरा आधार पर जनभाषा मे संचार केर सफलता होयबाक कोनो तथ्यगत आधार राखल जा सकैत अछि। एहि लेख मे तीन जिला मोरंग, झापा आ सुनसरी मे मैथिली संचार पर फोकस राखल जा रहल अछि।
पूर्वाञ्चल मे मैथिलीक इतिहास
मोरंग केर पूर्व मुख्यालय रंगेली मे मैथिली भाषाभाषीक संख्या उल्लेख्य रहितो सामाजिक संचार केर मौखिक भाषा धरि सीमित देखाइत अछि मैथिली। शिक्षक, चिकित्सक, व्यवसायी, सरकारी कामकाजी अड्डा आदि मे मैथिलीभाषीक संख्यात्मक उपस्थिति त रहबे कयल, सामान्य कृषक आ श्रमिक सेहो मैथिलीभाषीक संख्या ओतबे उल्लेख्य रहल एहि ठाम। मोरंग केर छोट-छोट बाजार आ ग्रामीण क्षेत्र सब मे मैथिली भाषाभाषीक प्रचुर उपस्थिति आइयो उल्लेख्य अछि। तहिना विद्यापति समान महाकविक जनप्रिय पदावली केँ गायन एवं अभिनय संग ‘विदापत नाच’ मार्फत आम समाज केँ देखेनिहार एक अत्यन्त प्राचीन विशिष्ट जनसमुदाय ‘गन्गाईं’ केर उपस्थिति मोरंग मे उल्लेख्य अछि। दोसर आदिवासी-मूलवासी राजवंशी समुदाय सेहो एहि क्षेत्र मे उल्लेख्य संख्या मे भेटैत अछि। राजवंशी भाषा मे मैथिली आ बंगालीक मिश्रण देखल जाइछ। वर्तमान झापा जिलाक सीमा भारतक पश्चिम बंगाल सँ लगैत अछि, दक्षिणी सीमा किशनगंज आ अररिया जिला सँ लगैत अछि। बंगाली भाषाक प्रभाव एहि क्षेत्रक प्राचीन वासिन्दा जनसमुदाय राजवंशी लोकनिक भाषा पर होयब स्वाभाविक अछि, तहिना मैथिलीक सेहो। जेना-जेना पूब सँ पश्चिम दिशा मे आयब, एहि जनसमुदायक भाषा मे मैथिली शब्दक बाहुल्यता आ बजबाक शैली अधिक प्रभावित होइत देखल जाइछ।
भाषा-भाषिका पर विज्ञजनक राय
झापा जिलाक पृथ्वीनगर केर हिमाली माध्यमिक विद्यालय एवं शिवगंज केर माध्यमिक विद्यालय मे अध्यापक रहल मैथिली भाषा-साहित्यक प्रतिष्ठित सर्जक (इतिहासविद्) रामनारायण देव कहैत छथि जे रतुवा नदीक पूब राजवंशी भाषा मे मैथिली संग बंगाली बोलीक प्रभाव सेहो अछि, जखन कि एहि नदीक पश्चिम मे मैथिलीक एकछत्र प्रभाव देखल जाइत अछि। स्वयं राजवंशी समुदायक लोकगीत पर शोधकार्य कयनिहार देवजी मैथिलीक सीमा रतुवा धरि निर्बाध रूप मे देखैत छथि। रतुवाक पूब मे बंगाली भाषाक प्रभावक कारण बोली मे आर बेसी अन्तर पड़ैत देखि रहला अछि मूलनिवासी (आदिवासी) राजवंशी जनसमुदायक भाषा मे। मौखिक संचारक भाषा मैथिलीक मिश्रित प्रभाव मेची नदी सँ आरो पूब पश्चिम बंगाल आर बंगलादेशक किछु भूभाग धरि रहबाक बात कहैत छथि इतिहासविद् देवजी।
हिनकर मत छन्हि जे साविक मे मोरंग जिला अन्तर्गत झापा, सुनसरी आ आजुक मोरंग क्षेत्र समाहित छल। मैथिली लिखित संचार भाषा भले विकसित नहि भऽ सकल कारण ता धरि नेपाल मे राजा महेन्द्र केर नीति अनुसार एकल भाषा नीति केर प्रभाव सरकारी कामकाज, शिक्षा आ संचार केर भाषा बनि गेल छल। तथापि, मैथिली भाषाभाषी समाज आपसी व्यवहार आ जीवनशैली मे अपन भाषाक संग अनवरत चलैत रहल, बीच-बीच मे गोटेक बुद्धिजीवी लोकनि साहित्यिक संचार मे मैथिलीक प्रयोग सेहो कयलनि।
मैथिलीक लिखित संचारकर्मक आरम्भ
बुद्धिजीवी द्वारा लिखित संचार मे मैथिली लेल प्रथम प्रयास करैत प्रफुल्ल कुमार सिंह मौन केँ मोन पाड़ैत इतिहासविद् देवजी कहैत छथि जे १९६२ ई. सँ मोरंग कैम्पस केर हिन्दीक प्राध्यापक रहितो मौनजी मातृभाषा मैथिली मे बहुत गहींर आ गम्भीर काज सब कयलनि। स्वयं केँ मौनजीक शिष्य आ प्रेरणापुरुष मानैत ओ आगू कहैत छथि जे १९६२ सँ १९७८ ई. केर अपन १६ वर्षक कार्यकाल मे मौनजीक सम्पादन मे साहित्यिक पत्रिका “मैथिली” केर प्रकाशन भेल। एहि त्रैमासिक साहित्यिक संचार पत्रिका ‘मैथिली’ मे डा. ब्रजकिशोर वर्मा ‘मणिपद्म’, लक्ष्मण शास्त्री, डा. जयकान्त मिश्र, जयमन्त मिश्र, डा. धीरेश्वर झा धीरेन्द्र, अयोध्यानाथ चौधरी, राम नारायण सुधाकर व स्वयं राम नारायण देवहु केर अनेकों लेख-रचना सब प्रकाशित भेल छल। ई एक शोधपत्रिकाक रूप मे बेस चर्चित भेल छल। मैथिली भाषा-साहित्य मे रुचि रखनिहार लेल नव ऊर्जाक संचरण मे ‘मैथिली’ केर भूमिका अविस्मरणीय रहत। विराटनगर केर तत्कालीन बुद्धिजीवी मे ध्रुव नारायण लाल, बद्री नारायण कंठ, अरुण कुमार दास, काली कुमार लाल, रमाकान्त झा, गुणानन्द ठाकुर, गणेश लाल कर्ण, नन्दलाल मंडल, राम बदन खड्का आदिक भूमिका लेखन, प्रकाशन आ सामाजिक संचार मे मैथिलीक संवर्धन-प्रवर्धन मे मुख्य होइत छलन्हि।
झापाक ईंटाभट्टा माध्यमिक विद्यालय मे विज्ञानक शिक्षक प्रदीप विहारी भद्रपुरहि सँ पढेबाक लेल आओल-गेल करथि। भद्रपुर मे व्यवसायिक गतिविधि आ मैथिलीभाषाभाषीक उल्लेख्य संख्याक मोन पाड़ैत ओ कहैत छथि जे अपन अढाइ वर्षक प्रवासकाल मे मैथिली भाषा-साहित्य संग लगाव रहबाक कारण स्थानीय मैथिलीभाषी लोकनि संग विमर्श करैत ‘हिलकोर’ नाम सँ मैथिली पत्रिकाक प्रकाशन आरम्भ कयलहुँ। तत्कालीन समाजक विभिन्न परिस्थिति केँ कथा मार्फत उकेरबाक अनेकहुँ कार्य एहि समय मे करबाक आख्यान मोन पाड़ैत ताहि समय झापाक मैथिली गतिविधि संग विराटनगर आ जनकपुर केर भाषा-साहित्य-संचार संग जोड़बाक स्थिति पर सेहो प्रकाश देलनि श्री प्रदीप विहारी। मैथिलीक सुप्रसिद्ध स्रष्टा एवं शिक्षक डा. धीरेश्वर झा धीरेन्द्र संग अन्य महत्वपूर्ण नाम सभ मे जीतेन्द्र जीत, रामनारायण सुधाकर, डा. रामभरोस कापड़ि भ्रमर व हुनका लोकनिक सहयोग एवं सम्पादनक गुर आदि सिखेबाक बात सेहो मोन पाड़लनि। मैथिली संचारक प्रभाव ताहि समयक झापा जिलाक मैथिलीभाषी पर कतेक पड़ल जे किछुए समय बाद महाकवि विद्यापतिक स्मृति उत्सव आ भाषिक एकजुटताक माहौल भद्रपुर मे बनैत देखल गेल। जनकपुर सँ प्रकाशित आंजुड़ एवं गामघर मैथिली पत्रिका ताहि समय मे करीब २५ गोटे ग्राहक शुल्क भुगतान कय कीनिकय पढल करथि। स्वयं प्रदीप विहारी अपन निजी उपन्यास आ कथा लेखनक अभ्यास झापाक जीवनशैली केँ समेटिकय लिखलनि, संगहि साहित्यिक गुरु जीवकान्त केर मार्गदर्शन अनुसार नेपाली जीवनशैली सँ मैथिली भाषी केँ कि सब प्रेरणा देल जा सकैत छैक, ताहि कथ्य केँ सेहो समेटलनि। महेन्द्र राजमार्ग आ ओकर दुनू कातक झोपड़ीनुमा दोकान मे व्यापार-व्यवसाय सँ बढैत जीवन संग मैथिली समाजक अवस्था केँ बेसी समेटल गेल छल। ‘हिलकोर’ केर कुल ४ अंक मात्र प्रकाशित भऽ सकल, ओ कहैत छथि। एकर प्रकाशन काल १९८१ सँ १९८३ ई. रहल छल।
पूर्व प्रधानमंत्री मातृका बाबूक सहयोग आ नेपालीभाषी विद्वान् लक्ष्मण शास्त्रीक योगदान सँ मैथिली संचार आरम्भ भेल
पूर्व प्रधानमंत्री मातृका प्रसाद कोइराला सब सँ पैघ प्रेरणापुरुष भेलाह जे मैथिली केँ नेपालक सब सँ प्राचीन आ समृद्ध भाषा कहिकय अपन ओजस्वी संबोधन सँ युवा सब केँ मैथिली मे लिखबाक, पढबाक आ काज करबाक लेल प्रेरणा देल करथि। स्वयं नेपालीभाषी रहितो ओ जतेक शुद्ध, सुसंस्कृत आ ओजपूर्ण शैली मे मैथिली बाजथि से बहुतो लोक केँ अत्यधिक आकर्षित करैत छलैक। लेखन मे सेहो मातृका बाबूक बहुत पैघ योगदान रहलनि अछि। हुनकर प्रकाशित पुस्तक व आलेख संग अप्रकाशित सामग्री सभ लेल कतेको प्रयास कयलाक बादहु परिवारक लोक द्वारा सहयोग नहि भेटबाक कारण सम्पूर्ण जानकारी उपलब्ध नहि कय सकबाक दुःख व्यक्त कयलनि देव।
मैथिली भाषाक संरक्षण, संवर्धन आ प्रवर्धन मे मोरंग कैम्पस केर दोसर प्राध्यापक लक्ष्मण शास्त्री (पूरा नाम लक्ष्मण आचार्य ‘शास्त्री’) केर योगदान काफी महत्वपूर्ण रहल। प्रफुल्ल कुमार सिंह मौन केर समकालीन तथा स्वयं नेपाली भाषाक प्राध्यापक रहैत मैथिली केँ आमजनक भाषा मानैत शास्त्री जी निरन्तर लेखन-प्रकाशन मे सहयोगीक भूमिका निभौलनि, संगहि मैथिलीभाषी समुदाय सँ एहि भाषाक भविष्य लेल सदिखन प्रेरणा संचरण करबाक काज सेहो कयलनि। पंचायती सरकार आ अंचलाधीशक सशक्त हस्तक्षेपकारी भूमिका केँ मोन पाड़ैत देव कहैत छथि जे ताहि समयक अंचलाधीश बलराम प्याकुरेल द्वारा आरम्भिक काल मे किछु व्यवधान उत्पन्न करबाक प्रयास भेल छल। परञ्च पूर्व प्रधानमंत्री मातृका प्रसाद कोइराला द्वारा नेपालक स्वर्णिम भविष्य लेल मैथिली भाषाक महत्व पर हुनका संग आपसी विमर्श उपरान्त दोबारा कोनो तरहक व्यवधान-बाधाक बात अंचलाधीश प्याकुरेल केर तरफ सँ कहियो नहि भेल। निष्कर्षतः ई कहल जा सकैत अछि जे मैथिली भाषा लेल गैर-मैथिलीभाषी विद्वान् सेहो महत्वपूर्ण योगदान करैत रहला अछि।
मैथिलीभाषीक बहुल्यता आ आम संचारक भाषा मैथिली
मैथिली आम संचार केर महत्वपूर्ण भाषा अदौकाल सँ रहल अछि। खेत पर मालिक आ मजदूर बीच केर भाषाक रूप मे, कारखाना-मिल आदिक कर्मचारी-कामदार केर भाषाक रूप मे, विद्यालय-महाविद्यालयक शिक्षक आ छात्र केर बीच मे, अस्पतालक चिकित्सक आ रोगी अथवा रोगीक कुरुवा (सेवक-सहायक) केर बीच मे, सरकारी कार्यालयक मौखिक वार्तालाप मे, जमीन्दार आ कमतिया (रैयत) केर बीच मे, कला-संस्कृति आ आम जनजीवन मे – मोरंग केर मुख्य भाषा मैथिलीक इतिहास विलक्षण रहल अछि। श्री देव केर निजी शोध, अध्ययन व लेखन मे झापाक कीचकवध स्थान जे भद्रपुर सँ कनेक दक्षिण मे अवस्थित अछि ताहि पर, राजवंशी लोकभाषा, सुनसरीक बराहक्षेत्र, विजयपुर राजाक लालमोहरक भाषा मैथिली सहित मोरंग सहित समस्त मिथिलाक इतिहास सँ जुड़ल अनेकों कार्य सम्मिलित छन्हि। अपन समकालीन लेखक आ मैथिली संचारक योगदानकर्मी मे राना सुधाकर, उमाशंकर कर्ण, रमाशंकर कर्ण सहित सैकड़ों मैथिलीभाषी युवा सब केँ सेहो मोन पाड़ैत कहलनि अछि जे आइ एहि भाषा संग शत्रुतापूर्ण व्यवहार जाहि मे जातिक नाम पर बोली-शैली केर फराक होयबाक बात केँ भाषाक नामहि बदलबाक दुष्प्रचार कयल जा रहल अछि ई अक्षम्य अपराध थिक।
मैथिली संचार – लिखित प्रकाशन
सर्वप्रथम “मैथिली” नाम सँ साहित्यिक मैथिली पत्रिका प्रफुल्ल कुमार सिंह ‘मौन’ केर संपादन मे २०२७ वि.सं. साल ‘विवाह पंचमी’ केर दिन पूर्व प्रधानमंत्री मातृका प्रसाद कोइरालाक हाथ सँ विमोचित-प्रकाशित भेल। एहि पत्रिकाक कय गोट अंक प्रकाशित भेल एकर सही तथ्यांक नहि भेटि पाबि रहल अछि, लेकिन ताहि समय मैथिली लेखन मे रुचि रखनिहार तथा उपरोक्त पत्रिका मे पर्यन्त अपन रचना-लेख प्रकाशित कयनिहार चर्चित कथाकार-लेखक राम नारायण सुधाकर (लोकप्रिय नाम – राना सुधाकर) कहैत छथि जे ‘मैथिली’ केर कुल ५ गोट अंक प्रकाशित भऽ सकल छल। दोसर दिश इतिहासविद् राम नारायण देव कहैत छथि जे ई एक त्रैमासिक पत्रिका छल। १९६२ सँ १९७८ ई. केर कार्यकाल रहलनि मौनजीक, आर १९७०-७१ ई. मे प्रथम प्रकाशित पत्रिका १९७८ धरि रुकि-रुकिकय प्रकाशित होइत रहल छल।
स्पष्ट अछि जे पंचायती व्यवस्था मे नेपाली भाषा छोड़ि आन कोनो भाषाक प्रकाशन ततेक सहज नहि छल होयत आर लेख-सामग्री सभक संकलन लेल पोस्टल मार्गक निर्भरता आदिक कारण प्रकाशन निर्बाध गति सँ नहि भेल होयत। तथापि, ‘मैथिली’ पत्रिकाक चर्चा बहुत उच्चस्तर पर आइयो कयल जाइत अछि। एहि मे प्रकाशित लेख-रचनाक महत्ता केँ प्रा. रामरिझन यादव सेहो स्वयं लेल प्रेरणाक विषय मानैत छथि जे स्वयं २०४८ वि.सं. साल सँ ‘मिथिला टाइम्स’ केर प्रकाशन विराटनगर सँ कयलनि।
बहुदलीय प्रजातंत्र उपरान्त ‘मिथिला टाइम्स’ पहिल समाचारमूलक संचार पत्रिका
विदित हो जे रामरिझन यादव सेहो मोरंग कैम्पस केर प्राध्यापक रहलाह आर मैथिली पाक्षिक पत्रिका ‘मिथिला टाइम्स’ केर कतेको रास अंक प्रकाशित करैत रहला अछि। बीच मे किछु वर्ष ई बाधित रहलनि, कारण ओ राष्ट्रीय राजनीति मे काफी व्यस्त भऽ गेलाह जाहि कारण प्रकाशन केँ निरन्तरता नहि दय सकल छथि।
नेपाल मे बहुदल प्रजातंत्र केर शुरुआत १९९० ई. (२०४७ वि.सं. साल) मे भेलैक। एकर बाद नेपाली भाषाक अतिरिक्त आनहु भाषा सभक प्रकाशन व प्रचार-प्रसार संग सामाजिक-सांस्कृतिक अभियान संचालित करबाक वातावरण बनलैक। हिसाब सँ देखल जाय तऽ आधुनिककाल मे १९९० ई. केर बादहि सँ मैथिलीक गतिविधि क्रमिक रूप सँ गति प्राप्त कयलक। एहि तरहें पहिल समाचार पत्रिकाक रूप मे ‘मिथिला टाइम्स’ केँ श्रेय देल जा सकैत अछि, कारण ई पत्रिका समाचारमूलक प्रकाशन केँ बेस समावेश करैत जन-जन मे मैथिली भाषाक लोकप्रियता केँ स्थापित करबाक सोच संग आगू बढल छल।
श्री यादव द्वारा समाचारमूलक लेख केँ प्रधानता दैत मैथिली भाषा सँ रोजगार, पत्रकारिता आदिक माहौल बनाकय ब्राह्मणेतर मैथिलजन केँ सेहो आगू अनबाक अनुपम प्रयास कयल गेल छल। शिक्षाविद् जवाहर भंडारी व बिक्रम साह हिनकर अभियान केँ काफी सहयोग कयलनि। संगहि छात्रवर्ग बीच सेहो मैथिली मातृभाषाक नाम पर संगठित होयबाक एकटा नीक परम्परा केर शुरुआत होयबाक श्रेय ‘मिथिला टाइम्स’ केँ भेटैत अछि।
एक त बहुदलीय व्यवस्थाक प्रजातंत्र केर आरम्भ आ दोसर भाषाक आधार पर एकजुटताक भावनाक विकास – एहि सँ मैथिली भाषाभाषी मधेशी सहित थारु, राजवंशी, गन्गाईं, दलित आदि आम जनसमुदाय मे एक अलग निजताक बोध भाषाक आधार पर होइ से महत्वपूर्ण लक्ष्यक पाछाँ बढबाक काज ‘मिथिला टाइम्स’ केर माध्यम सँ रामरिझन यादव द्वारा भेल।
भाषा-संचार आ साहित्यक विकास लेल संस्थागत आ व्यक्तिगत प्रयास – समग्र प्रकाशन स्थितिक एक झलक
२०२७ वि.सं. साल मे स्थापित मैथिली साहित्य परिषद् तथा २०४२ वि. सं. साल मे स्थापित ‘मैथिली सेवा समिति’ सेहो सरकारी ऐन अनुसार पंजीकृत २०४८ वि.सं. सालहि मे भऽ सकल। तदनुसार २०५० वि. सं. साल मे ‘मिथिला दीप’ नामक पत्रिकाक दर्ता भेल। एकर संपादक मैथिलीक एक समर्पित आ प्रतिष्ठित स्वयंसेवी सृजनकर्मी भूषण झा छलाह। एहि पत्रिकाक सेहो किछु अंक मात्र प्रकाशित भऽ सकल छल। भूषण झा जा धरि विराटनगर मे रहलाह ता धरि ई पत्रिका रुकि-रुकिकय प्रकाशित होइत रहल। रमानन्द झा एकर संस्थापक-प्रकाशक छलाह आर आब ई पत्रिका मैथिली सेवा समिति केर वर्तमान अध्यक्ष डा. एस. एन. झा केर सम्पादन मे पुनर्प्रकाशित कयल जेबाक चर्चा टा सुनल जाइत अछि, धरि एखन तक कोनो अंकक प्रकाशन संभव नहि भऽ सकल अछि।
मैथिली साहित्य परिषद् सँ आबद्ध प्रफुल्ल कुमार सिंह मौन केर ‘मैथिली’ केर प्रकाशन आर मौनजी नेपाल छोड़ि भारत चलि गेलाक बाद पछातिक नेतृत्व द्वारा प्रकाशनक कार्य केँ निरन्तरता नहि देबाक रिक्तता केँ पुनः बहुदलीय प्रजातंत्रक संविधान लागू भेलाक बाद परिषदक नेतृत्व सम्हारनिहार मोरंग कैम्पस केर प्राध्यापक गणेश लाल कर्ण लगभग २०५६-५७ वि.सं. साल मे ‘मैथिली जागरण’ नाम सँ प्रारंभ कयलनि। मुदा फेर एहि संस्थाक नेतृत्व परिवर्तन होइते पुनः एकर प्रकाशन बन्द भऽ गेल। अहु पत्रिकाक प्रकाशन मात्र किछेक अंक भऽ सकल स्मृति मे अनैत छथि राना सुधाकर।
एहि सँ पूर्व एकटा आरो साहित्यिक पत्रिका ‘प्रभात’ नाम सँ २०४७-४८ केर आसपास प्रकाशित कयल गेल। एकर संपादक आ प्रकाशक क्रमशः राना सुधाकर तथा जीतेन्द्र जीत (मूल नाम – उमाशंकर लाल कर्ण) छलाह हालांकि एकर प्रकाशन मे विनोद चन्द्र झा, बद्रीनारायण वर्मा सहितक टोली सक्रिय रहल छल। विनोद चन्द्र झा एकर २ अंक केर प्रकाशन मोन पाड़ैत कहलनि अछि जे हुनक दुइ कथा ‘घोघापुल चौक’ एवं ‘श्रीमतीजी’ एहि मे प्रकाशित होयबाक बात कहलनि अछि। हुनकर हिसाब सँ विराटनगर सँ प्युठान मे जागिर स्थानान्तरणक बाद ई पत्रिका आगाँ काज नहि कय सकल। एहि पत्रिका मे सेहो साहित्यिक आ वैचारिक लेख सभ केँ समावेश कयल जाइत छल। विराटनगरक एक्सडेल (एक्सप्रेस डेलिवरी) नाम सँ संचालित कुरियर कम्पनीक मालिक उमाशंकर लाल कर्ण एवं रमाशंकर लाल कर्ण दुइ सहोदर भाइ छलाह। स्वयं सृजनकर्मी सेहो रहथि। मैथिली भाषा-साहित्य जगत मे जीतेन्द्र जीत केर नाम काफी प्रख्यात अछि। मोरंग केर मुख्यालय विराटनगर केन्द्रित मात्र नहि बल्कि नेपाल आ भारत केर मैथिली भाषाभाषी बीच हुनकर चर्चा लेखक, संचारकर्मी आ अभियानीक रूप मे काफी होइत रहैत अछि।
कमला – मैथिलीक फोल्डिंग पत्रिका केर प्रकाशन जीतेन्द्र जीत केर सम्पादन मे भेल, ईहो किछेक अंक मात्र प्रकाशित भऽ सकल।
नेपालक राजनीतिक स्वरूप मे परिवर्तनक संग मैथिली संचारक विकासक्रम
नेपाल मे राजनीतिक परिवर्तन मे जेना-जेना एकल भाषा सँ इतर अन्य भाषा व संस्कृति-पहिचान केर संरक्षण-संवर्धन लेल माहौल बनैत गेल तेना-तेना मैथिलीक भाग्योदय होयबाक बाट खुजैत गेल देखाइत अछि। तथापि, बिना कोनो राज्यपक्षक वित्तीय सम्पोषणक मैथिली पत्र-पत्रिका वा संचारक भाषाक रूप मे कोनो उद्यम दीर्घकालिक रूप सँ स्थापित होइत नहि देखायल।
पूर्वहु केर वर्णित व्योरा सँ स्पष्ट अछि जे पंचायती व्यवस्था मे केवल साहित्यिक संचारकर्म पर बुद्धिजीवी समाज मैथिली भाषा केँ बचेबाक लेल प्रयास कयलनि। नेपालीभाषी विद्वान अथवा हिन्दी भाषाक प्राध्यापक आ कि नेपाल सरकारक पैघ-पैघ परियोजना व प्रशासनिक कार्यालयक पदाधिकारी वर्गक योगदानदाता, चिकित्सक, अभियांत्रिकी सँ जुड़ल एलिट्स आदिक प्रयास सँ नेपालक दोसर सर्वाधिक बाजल जायवला भाषा आ विशेष रूप सँ बौद्धिक योगदान मे सभक लेल नेतृत्व प्रदान करयवला मैथिली मातृभाषीक भाषिक अस्तित्वक संरक्षणार्थ पूर्व प्रधानमंत्री धरिक योगदान सँ टुघरैत रहल मैथिली बहुदल प्रजातंत्रक बाद अपन पहुँच केँ आर विस्तार कय केँ आम भाषाभाषी बीच पहुँचबाक यत्न केलक। तदोपरान्त २०६२ वि.सं. साल केर जनआन्दोलन २ पछाति नेपाल मे बनल अन्तरिम संविधान आर ताहि सँ प्राप्त अधिकार केँ पुनः मैथिलीभाषी युवा सर्जक लोकनि अपना तरहें उपयोग करबाक भरपूर चेष्टा करैत देखाइत छथि।
प्रयास आ योगदानक संग महत्वपूर्ण संचार विकास पर एक नजरि
एहि क्रम मे अरविन्द मेहता, नवीन कर्ण, विनोद साह, राजकुमार मेहता सहित कुल ५ गोट संचारक्षेत्रक मैथिलीभाषी चेहरा केर संयुक्त प्रयास सँ ‘सौभाग्य मिथिला’ नाम सँ मैथिली साप्ताहिक पत्रिकाक प्रकाशन प्रारम्भ कयल गेल। कुल ६ पृष्ठ केर ई साप्ताहिक अन्य नेपाली साप्ताहिक समान मैथिली भाषाक संचारकर्म केँ २०६४-६५ वि.सं. साल मे आरम्भ कयलक। एहि मे दर्जनों युवा संचारकर्मी केँ विभिन्न ग्रामीण इलाका व मुख्य शहर केर भितरी भाग सँ जोड़िकय मौलिक समाचार केर संचरण सेहो शुरू कयल गेल। एकर सर्कुलेशन आ बाजार व्यवस्थापन संग-संग विज्ञापन आदि लेल सेहो ई युवा संचार उद्यमी लोकनि अथक चेष्टा कएने छलाह।
विनोद साह केर आर्थिक सहयोग मे एहि पत्रिकाक सम्पादन नवीन कर्ण करैत छलाह। प्रकाशन व्यवस्थापन अरविन्द मेहता देखल करथि। बाजार-वितरण आ सर्कुलेशन पर विनोद साह एवं शंकर पासवान केर व्यवस्थापन छल। ३ मास धरि ई पत्रिका निःशुल्क वितरण करैत मैथिली भाषाभाषी मे अपन भाषाक महत्व सँ परिचित करबाक आ पत्रिकाक प्रचार-प्रसार करबाक कार्य कयल गेल छल। राजकिशोर मेहता आ अरुण यादव प्रचार-प्रसार मे काफी उल्लेखनीय भूमिका निभेलनि। एहि पत्रिका केँ जखन पूंजीक अभाव होवय लागल तखन एहि मे अजित झा अपन वित्तीय सहयोग सँ संचालन आरम्भ कयलनि, तथापि एकरो आयु दीर्घ नहि भऽ सकल। किछुए मास मे ई बन्द भऽ गेल।
मोरंग कैम्पस केर छात्र सभक संग आरम्भ भेल पूर्वाञ्चल मैथिल युवा संजाल जाहि मे सुनीता साह, दिनेश राज लवट, चन्दन साह, दयासागर साह, अरविन्द मेहता, पुष्पेन्द्र जायसवाल आदि अनेकों विद्यार्थी सब सक्रिय रहि मातृभाषाक विकास संग मिथिलाक मौलिक संस्कृतिक संरक्षण-संवर्धन लेल कार्य करैत छलाह, हुनके लोकनिक चिन्तन आ समर्पण सँ मैथिली संचार मे ‘सौभाग्य मिथिला’ समान सकारात्मक प्रयास संभव भऽ सकल छल। तहिना मैथिली सेवा समिति द्वारा भाषा-साहित्य केन्द्रित वृहत् आयोजन आ झाँकी-प्रदर्शनी सँ भाषाभाषी बीच एकटा सकारात्मक ऊर्जाक संचरण संग मैथिली भाषा लेल बहुत सार्थक माहौल बनि सकल। एहि महत्वपूर्ण कार्य लेल संस्थाक संस्थापक अध्यक्ष डा. सुरेन्द्र नारायण मिश्र सहित नवगठित कार्यसमिति आ विशेष रूप सँ अध्यक्ष डा. एस. एन. झा, उपाध्यक्ष फूल कुमार देव, डा. योगेन्द्र प्रसाद यादव लगायतक समितिक योगदान अविस्मरणीय भूमिका अदा कयलनि।
पुनः ‘मैथिल के हँकार’ नाम सँ दोसर साप्ताहिक कर्ण संजय केर सम्पादन आ नवीन कर्ण केर प्रकाशन सँ आरम्भ कयल गेल। ४ मार्च २०१३ केर पहिल अंक केर प्रकाशन कयल गेल जे २० अक्टुबर २०१३ धरि करीब १२ अंक केर प्रकाशन कयलक, मोन पाड़ैत जानकारी देलनि कर्ण संजय। विराटनगर महानगरपालिका क्षेत्रक लगभग सब टोल मे एकर सब्सक्रिप्शन केर विशेष अभियान संचालित करैत हजारों ग्राहक बनेलाक बादो अन्य व्यवस्थापन खर्च आ निरन्तर प्रकाशन लेल वांछित वित्तीय अवस्था अनुकूल नहि बनि पेबाक कारण आखिरकार ईहो साप्ताहिक अल्पायु मे बन्द भऽ गेल अछि। आइ धरि पुनर्प्रकाशन लेल प्रयास मे रहितो बेर-बेरक असफलता सँ डरायल-ठमकल अवस्था मे उपरोक्त वर्णित लगभग सब पत्रिका अछि ई कहय मे कोनो अतिश्योक्ति नहि होयत।
ओम्हर झापाक भद्रपुर सँ पुनः घनश्याम लाल दास केर सम्पादन मे ‘तिलकोर’ नामक मासिक मैथिली पत्रिकाक प्रकाशन २०६६-६७ वि.सं. साल मे आरम्भ कयल गेल, परञ्च ई मात्र प्रवेशांक धरि सीमित रहल।
रेडियो आ टेलिविजन केर युगारम्भ मे राष्ट्रीय स्तर पर जतेक स्वीकार्यता मैथिली केँ भेटल शायद ओतबे मे सिमटल रहल। मोरंग मे आमजनक भाषा मैथिली बुझि किछु २०६०-६१ वि.सं. साल सँ एफएम संचालक द्वारा मैथिली मे कार्यक्रम लेल शिवनन्दन कुशवाहा सन प्रखर रेडियो उद्घोषक संग नव परम्पराक आरम्भ करैत बेसी सँ बेसी श्रोता बनेबाक अभियान चलेलनि। कनिये दिन मे एफएम रेडियो पर मैथिली कार्यक्रमक लोकप्रियता एतेक बढि गेल जे दर्जनों युवा सब केँ एहि दिशा मे आकर्षित कयलक।
संचारक्षेत्रक कतेको नामी व्यक्तित्व यथा नवीन कर्ण, नवीन झा, अरविन्द मेहता, राधा मंडल, प्रियंका यादव आदिक संचारकर्मक यात्रा मैथिली आ एफएम सँ बनलनि।
२०६३-६४ केर आसपास कोसी एफएम सँ अरविन्द मेहताक कार्यकाल आरम्भ भेल जे आइ के दिन मैथिली केँ सम्पूर्ण समर्पित ‘नागरिक एफएम’ विराटनगर केर स्वयं संचालन करैत छथि। तहिना अंजना कर्ण व नवीन कर्ण सेहो एहि कालक्रम सँ स्काई एफएम सँ रेडियो पत्रकारिता मे प्रवेश करैत छथि। २०७० सँ नागरिक एफएम लीड लेलक आर आइ सर्वाधिक मैथिली कार्यक्रमक रेकर्ड एहि एफएम केर नाम सुरक्षित छैक।
मकालू रेडियो, सप्तकोशी (इटहरी), पोपुलर एफएम (इनरुवा), पूर्वेली एफएम विराटनगर, हेल्लो एफएम, बी एफएम व अन्य कतेको नाम सँ संचालित एफएम मे आइ मैथिली कार्यक्रम अनिवार्य रूप सँ संचालित भऽ रहल अछि। मैथिली संचारक सब सँ प्रखर स्वरूप एफएम मे मात्र जिवैत अछि। जखन कि मकालू टेलिविजन, हिमशिखर, एरिना आदि क्षेत्रीय टेलिविजन चैनल सभ मे सेहो समाचार, सीरियल व अन्य प्रारूपक कार्यक्रम मैथिली मे संचालित कयल जाइत रहल अछि।
नेपाली भाषाक संचारकर्म संग मैथिली लेल प्रयासक विलक्षण योगदान
तहिना मुख्य भाषा नेपाली रहितो मैथिली लेख, कविता आदिक प्रकाशन करबाक कार्य गोटेक नेपाली पत्रिका द्वारा कयल जाइत रहल अछि। लेकिन एहि सब छिटफुट प्रकाशनक कोनो सुव्यवस्थित जानकारी संकलन करब कठिन कार्य बुझाइत अछि। समयाभाव मे पूर्वकालक तथ्यांक समेटनाय संभव नहि देखाइछ, लेकिन नागरिक केर पूर्वेली परिशिष्ट मे स्थानीय भाषा व कथ्य आदि केँ अजित तिवारीक सम्पादन मे प्रकाशन होइत देखने छी। तहिना ब्लास्ट, दर्शन, उद्घोष, आभूषण, क्राइम रिपोर्टर, आदि विभिन्न क्षेत्रीय एवं स्थानीय पत्र-पत्रिका मे मैथिली साहित्यिक सामग्रीक समय-समय पर प्रकाशन कयल गेल एहि तरहक सूचना सुनबाक लेल भेटैत अछि। बाद मे त न्यु सृष्टि दैनिक केर ‘हिपमत’ परिशिष्ट मे निरन्तर एक सौ अंकक प्रकाशन कयल गेल जाहि मे मैथिली, भोजपुरी, मारवाड़ी, हिन्दी, अंग्रेजी, उर्दू आदि भाषा मे निरन्तर प्रकाशन कयल गेल। एहि परिशिष्टक संयोजक नवीन कर्ण छलाह। गणतंत्र नेपाल केर समावेशिकता केँ हिपमत मे स्थापित करबाक नीक प्रयास कहि सकैत छी। हिपमत केर प्रकाशन २०७४ विसं साल केर सावन मास सँ २०७६ केर कार्तिक मास धरि लगभग कयल गेल, कुल १०० अंक। हाल हिपमत वेब टेलिविजन केर रूप मे संचारकर्मी वीरेन्द्र साह द्वारा संचालित कयल जा रहल अछि, जाहि मे मैथिलीक आनलाइन समाचार सब प्रकाशित कयल जाइत अछि।
आनलाइन वेब पत्रिका आ मैथिली – मैथिली जिन्दाबाद केर लोकप्रियता
२०७० वि.सं. साल केर आसपास सँ नेपाल मे आनलाइन पत्रिका (ब्लौग पेज) केर लोकप्रियता बढैत गेलाक कारण मैथिली भाषा मे सेहो विराटनगर सँ ‘मैथिली जिन्दाबाद’ नामक ब्लौग पेज आरम्भ कयल गेल। नागरिक पत्रकारिता मार्फत समाचार संकलन आ संगहि साहित्यिक कृति सभक सम्मिलित प्रकाशनक लक्ष्य मे नेपाल आ भारत सहित देश-विदेश मे रहि रहल मैथिली भाषी समुदाय केँ जोड़बाक लेल ई वेब न्युज पोर्टल काफी लोकप्रिय बनल। सामाजिक संजाल मे एकर सराहना लाखों पाठक द्वारा होबय लागल। अन्ततः अप्रैल २०१५ मे एकर स्वतंत्र वेबसाइट ‘www.maithilijindabaad.com’ केर डोमेन सहित प्रकाशन निरन्तरता मे अछि।
जनकपुर, राजविराज, लहान, वीरगंज, काठमांडू सहित भारतक विभिन्न स्थान पर उल्लेख्य यूजर संग आइ मैथिली जिन्दाबाद विशाल कन्टेन्ट्स उपलब्ध करेबाक लेल सन्दर्भित स्रोतक काज सेहो करैत अछि। ‘मिथिला डट कम’ नामक जनकपुर सँ प्रकाशित मैथिलीक दैनिक समाचारपत्र मे मैथिली जिन्दाबाद केर विचारमूलक आलेख निरन्तर प्रकाशित कयल जाइत रहल अछि। तदनुसार अन्य-अन्य स्थान पर सेहो मैथिली जिन्दाबाद केर पेज सँ समाचार-विचार आदान-प्रदान कयल जाइत अछि। एहि वेब न्यूज पोर्टल केर सम्पादक हम आ व्यवस्थापन लेल नेपाल-भारत केर विभिन्न विज्ञजनक एक टोली संग कार्यरत छी। समुचित आय स्रोतक कमीक कारण एखन धरि एकरा विस्तार नहि देल जा सकल छैक, जखन कि संभावना परिपूर्ण छैक, आवश्यकता आ मांग सेहो ओतबे अधिक।
मीडियाक नव आयाम – यूट्यूब चैनल आ विजुअल लेल आनलाइन टेलिविजनक आरम्भ आ मैथिली
हालहि हिपमत मीडिया केर पेज सँ समावेशी भाषा मे कार्य करबाक एक नव प्रयास मुन्धड़ा ग्रुप (औद्योगिक समूह) केर लगानी मे आरम्भ भेल अछि। वीरेन्द्र कुमार साह केर व्यवस्थापन तथा प्रकाश झा ‘प्रेमी’ केर सम्पादन मे हिपमत मीडिया द्वारा आनलाइन टेक्स्ट समाचार संग-संग बेसीतर विजुअल मोड केर समाचार संचार पर ध्यान केन्द्रित कयल जाइत देखल जाइछ। आजुक समावेशिकता संस्कृति मे मैथिली संचार लेल विकल्प काफी वृहत् स्तर पर उपलब्ध रहितो एहि दिशा मे कमजोर इच्छाशक्ति व नैराश्यताक संग राजनीतिक तौर पर मैथिली केँ कमजोर करबाक प्रायोजित अभियान सभक कारण माहौल काफी निराशाजनक बनल देखाइत अछि। तथापि आजुक इन्टरनेट क्रान्तिक लाभ उठबैत गाम-गाम आ ठाम-ठाम केर सक्रिय युवा सब अपन समाचार चैनल आदिक पेज संग मनोरंजन व गीत-संगीतक वीडियो सब आम मैथिली श्रोता-दर्शक लेल प्रशस्त उपलब्ध करा रहल अछि। सामाजिक संजाल – सोशल मीडिया केर एहि क्रान्ति सँ मैथिली भाषा संचार केँ बहुत बेसी लाभ भेटि रहलैक अछि। कम पूँजी मे बहुत बेसी निर्माण कार्य जन-जन केँ प्रेरित करैत विलक्षण कार्य होइत देखल जाइत छैक। एहि सँ नवतुरिया मे भाषा सेवा आ सृजन दुनूक अवस्था काफी विकासशील बनबाक अवस्था आइ प्रशस्त भेलैक अछि।
मैथिली केँ कमजोर करबाक प्रायोजित षड्यन्त्र
किछु निहित स्वार्थ सँ प्रेरित तथाकथित भाषा अभियन्ता जेकरा भाषा विज्ञान सँ दूर-दूर तक कोनो सम्बन्ध नहि छैक, जे सिर्फ उन्मादी आ जातीय आधारित विखंडनकारी सोच रखैत अछि, एहेन लोक द्वारा मैथिलीक बोलीक विविधता केर बारे आमजन मे भ्रम सृजन करैत गंगा ओहि पारक मगह क्षेत्रक भाषा ‘मगही’ होयबाक दुष्प्रचार पसारल जा रहल छैक। मैथिली भाषाक पढाई तक नहि कएने आमजन मे बोलीक विविधता स्वाभाविक छैक। भाषिक शुद्धता या अशुद्धता लेल व्याकरणक मानदंड व भाषाक मानक शैली कतहु कोनो व्यवस्थित व आधिकारिक वातावरण तक नव संघीय नेपाल मे शुरू नहि भऽ सकलैक अछि, नहिये कोनो तरहक आमजन केर पहुँच धरि शैक्षणिक व्यवस्थाक इतिहास भेटैत छैक, लेकिन सरकारी निकाय सँ मगही भाषाक नाम पर किछु पैसा ऐँठिकय अपन स्वार्थक लिप्सा पूर्ति कयनिहार व्यक्ति किंवा संस्था द्वारा एहि तरहक कुप्रचार करैत आगामी जनगणना मे पर्यन्त मैथिली सँ इतर अपन भाषा ‘मगही’ लिखेबाक सामाजिक-भाषिक विखंडनकारी अभियान खुलेआम चलायल जा रहलैक अछि। एहि तरहक अभियान संचालन कयनिहार द्वारा प्रारम्भिक शिक्षा, पूर्ण साक्षरता वा भाषासेवा-साहित्यसेवा लेल सृजनकर्मक त बात दूर बस जाति-जाति मे लड़ाई फँसेबाक विषैला बिया बाउग कयल जा रहलैक अछि जाहि पर राज्य व समस्त सरोकारवालाक ध्यान समय पर नहि जायत त एकर दुष्परिणाम सेहो वैह वर्ग केँ भोगय पड़तैक जे स्वयं केँ पिछड़ा सेहो मानैत अछि आर स्वयं एहि उन्मादी बात-विचार मे फँसैत अछि। कारण भाषा आधारित शिक्षा सँ सृजनक कलासम्पन्नता धरिक विकास मे ओ वर्ग बहुत पाछाँ छुटि जायत, मगही भाषाक स्थापित स्वरूप गंगा दक्षिण जे प्रचलित अछि ताहि सँ मैथिलीक ठेंठ बोली काफी भिन्न छैक आर पाठ्यक्रम सँ लैत साहित्य निर्माण मे सदियों लागि जेतैक तैयो संभवतः मैथिलीक बराबरी करब ओहि वर्ग लेल संभव नहि भऽ सकतैक।
एफएम थिक मैथिली संचारक मूल प्राणतत्त्व
मैथिली संचारक प्राणवायु एफएम मे सप्तकोशी एफएम इटहरी केर लोकप्रिय मैथिली कार्यक्रम नवीन झा द्वारा संचालित भेल। इनरुवाक पोपुलर एफएम पर अजित झा समान संचारकर्मीक योगदान काफी सराहनीय अछि, ओ आइ धरि एकरा निरन्तरता मे रखने छथि। समाचार, राजनीतिक विमर्श व गीत-संगीतक कार्यक्रम सब केँ समेटिकय इनरुवा व आसपास केर क्षेत्र मे मैथिली भाषा केँ जिवन्त रखबाक कार्य मे हिनकर भूमिका बहुत महत्वपूर्ण अछि। तहिना नागरिक टाइम्स केर प्रिन्ट एवं विजुअल संचारक्षेत्र मे सेहो मैथिली मे नीक कार्य कयल जा रहल अछि। पवन रौनियार द्वारा भाषा-विमर्श, फिल्म व गीत-संगीत सँ जुड़ल समाचार आदिक संग कलाकर्म केँ आगाँ बढेबाक दिशा मे निरन्तर इन्टरनेट व सामाजिक संजाल केन्द्रित संचार कार्य कयल जा रहल अछि। आजुक समय मे दर्जनों भाषाकर्मी केँ संचारक्षेत्र सँ जीविकोपार्जनक माध्यम बनि सकल अछि पोपुलर एफएम।
मैथिली संचार लेल बहुमुखी प्रयासक एक विशिष्ट चेहरा ‘नवीन कर्ण’
बाल्यकालहि सँ मातृभाषा मैथिली मे अनेकों सृजनकार्य कयनिहार बहुप्रतिभावान छविक संचारकर्मी नवीन कर्ण आइ धरि मैथिली लेल प्रयासरत देखाइत छथि। संचारक्षेत्र मे हिनकर यात्रा बड़ा अलौकिक देखल जाइछ। राना सुधाकर, जीतेन्द्र जीत, बद्रीनाराण वर्मा लगायतक संगति सँ लेखन क्षेत्रमे प्रवेश कएने छलाह। रामरिझन यादव द्वारा प्रकाशित सम्पादित मिथिला टाइम्स मे (वर्ष १ अंक १) २०४८ साल मे ‘घटा’ शीर्षक मे पहिल मैथिली कविता प्रकाशन भेल छलन्हि। २०४८ सालमें कलकत्ता सँ प्रकासित होमयवला प्रवासक भेट मे ‘मैथिलीक अभिलाषा’ शीर्षक केर कविता सहित अन्य रचना सब प्रकाशित भेल छलन्हि। विराटनगरसँ प्रकाशित होमयवला जीतेन्द्र जीत, राना सुधाकर सम्पादक रहल ‘प्रभात’ नामक त्रैमासिक मैथिली पत्रिका मे दृष्टिकोण शीर्षक केर दीर्घ कथा प्रकाशित भेलनि। यैह कथा नेपाल प्रज्ञा प्रतिष्ठानद्वारा प्रकाशित होमएवला समकालीन साहित्य मे मनु ब्राजाकी नेपाली भाषा मे रुपान्तरण कय प्रकाशित कएने छलाह। धीरेन्द्र प्रेमर्षि द्वारा प्रकाशित पल्लव (विसं २०५१) नामक अन्तरदेशीय पत्रिका मे एक्सीडेन्ट (२०५१ अगहन–पुष, वर्ष २ अंक १८, १९, सन्तोष, इमर्जेन्सी (२०५१ अषाढ, साओन वर्ष २ अंक १३, १४), सफलताक प्रतिक (२०५० आसिन, वर्ष १ अंक ४) तथा अन्य रचना सब सेहो प्रकाशित भेल छलन्हि। मैथिली विकास अभियान (स्थापित २०६१ माघ १८ गते) नामक संस्थामें आबद्ध भ भाषिक उन्नयनके अभियान शुरु कयलाह। मैथिली विकास अभियानक बैनर मे कार्यक्रम संयोजकक हैसियत सँ झुमैत मिथिला, गाबैत मिथिला २०६१ चैत महिनामे नेपालक सुप्रसिद्ध सितारा सबके (धीरेन्द्र प्रेमर्षि, आभाष लाभ, सुनिल मल्लिक) लगायतक सुपरिचित कलाकार-चेहरा सब केँ समेटिकय विरेन्द्र सभागृह मे मैथिली भाषाक संवर्धन लेल भव्य आयोजन सेहो करौने छलाह। ‘नव घर उठय, पुरान घर खसय’ मैथिली गीति संग्रह केर निर्देशन एवम निर्माण हिनके द्वारा भेल अछि। एहि एल्बमकेर माध्यम सँ प्रबलदीप विश्वास, अनु कर्ण, रंजन राउत, संगीता कर्ण आ लेखनमे कर्ण संजय केर गीतकारक रूप मे पहिचान बनेबाक महत्वपूर्ण कार्य भेल अछि। अभिनय क्षेत्र मे सेहो नवीन कर्ण अपन योगदान दैत मैथिली फिल्म लुत्ती (निर्देशक इन्द्र परियार), सेनुर साजन कें (निर्देशक सन्तोष सरकार), नेपाली टेलीचलचित्र सुगन्धपुर (निर्देशक मह जोडी) तथा सुमित खडका, प्रबलदिप विश्वासक अनेकों सांगीतिक भिडियो विजुअल मे अभिनय कएने छथि। प्लान नेपालक लेल सचेतनामुलक मैथिली श्रब्यदृष्य विज्ञापन निर्माण मे सेहो हिनकर योगदान केँ नहि बिसरल जा सकैत अछि।
२०६३ साल सँ स्काइ एफएम मे प्रवेश करैत हिनकर ठोस संचारयात्रा आ सेहो मैथिली भाषा केँ आगू बढेबाक दिशा मे होइत अछि। ओहिठाम मोनक मीत, जीवन तरंग, मिक्स मेलोडी नामक मैथिली कार्यक्रम सब संचालन करैत रहथि आर २०६८ साल धरि निरन्तरता बनौने रहलाह। मैथिली पत्रिका ‘मैथिलके हँकार’ दर्ता कय प्रकाशन आरम्भ करैत कुला १२ अंक धरि प्रकाशन कयलनि जेकर चर्चा पहिनहुँ लेख मे कयल गेल अछि। टीम केर अभाव मे समुचित व्यवस्थापन मे पड़ि रहल व्यवधानक कारण बन्द करबाक बात कहैत छथि। ताहि सँ पहिने अरविन्द मेहता लगायतक संग मिलिकय मैथिली पत्रिका ‘सौभाग्य मिथिला’ केर प्रकाशन सेहो कएने छलाह। मैथिली संचारकर्मक यात्रा मे नवीन कर्ण द्वारा बहुतो रास युवा सब केँ जोड़बाक कार्य सेहो कयल गेल अछि जाहि मे मुख्य रूप सँ प्रियंका यादव, सोनू दास, मीना साह, धीरेन्द्र मंडल, प्रकाश प्रेमी, सन्तोष मेहता, प्रियंका कामत आदिक नाम अबैत अछि। हिनकर समकालीन आरो किछु गोटेक योगदान महत्वपूर्ण रहल – यथा डिम्पल देव, लक्ष्मी साह, पिंकी मेहता, राधा मंडल, जागेश्वर ठाकुर, बैद्यनाथ ठाकुर, आदि।
प्रिन्ट आ श्रव्य मीडिया सँ दृश्य मीडिया मे नवीन कर्ण केर प्रवेश विराटनगर केर लोकप्रिय टेलिविजन चैनल मकालू सँ होइत छन्हि। २०६८ साल सँ मकालु टेलिभिजन मे प्रवेश, मकालु मे मैथिली भाषाक न्यूज डेस्कक जिम्मेदारी लय कय बढोत्तरी करैत समाचारक संख्या दुइ टा कयलाह, भोर १० बजे आधा घन्टा आ रातिक १० बजे आधा घन्टा। २०७४ साल साओन महीना सँ विराटनगर सँ प्रकाशित होमएवला न्यू सृष्टि दैनिक मे पृष्ठ संयोजकक रूप मे मैथिली केँ प्राथमिकता मे रखैत ‘हिपमत’ पृष्ठक साप्ताहिक संयोजन कयलनि, जेकर १ सय अंक पूरा कय केँ विराम देबाक जानकारी दैत छथि नवीन कर्ण। तहिना २०७४ साल मे विराटनगर सँ प्रसारण होमएवला रेडियो नागरिक मे आबद्ध भऽ प्राइम टाइम मे मैथिली भाषाक दुइ गोट बूलेटिन संचालन एक समाचार प्रमुख केर हैसियत सँ कयलाह। ओहि रेडियो मे ६ महीनाधरि समाचार चलल छल। मकालु टेलिविजन मे मैथिली विषयवस्तु समेटिकय अनेकौं महत्वपूर्ण रिपोर्ट सब तयार करबाक श्रेय हिनकहि भेटैत छन्हि। सिक्की कला, मिथिला चित्रकला, पमरिया नाच, मौर केर बनेबाक कला आ उपयोगिता, बथनिया नाच लगायत विभिन्न मैथिल जातीय समुदायक रिपोर्टिङ करैत मैथिली भाषाक गहिंराई केँ जन-जन मे स्थापित करबाक संचारकर्म संग विगत ९ वर्षक अवधि मे नेपाली तथा मैथिलीक सम्मिलित करीब १ हजार सँ बेसी वीडियो रिपोर्ट तथा १० हजार सँ बेसी समाचार संकलन करबाक विशाल योगदान केर कदर स्वरूप हिनका कइएक महत्वपूर्ण सम्मान सँ सम्मानित सेहो कयल गेलनि अछि।
मैथिलेतर विद्वान् संग मैथिलीभाषी सृजनकर्मीक योगदान
लेखन आ प्रकाशन – एहि दुनू कार्य लेल आरो कइएक व्यक्तित्वक नाम उच्च स्थान पर गानल जाइत छन्हि। एहि मे गैर-मैथिलीभाषी लक्ष्मीकान्त नेवटियाक नाम सेहो मुख्य रूप सँ लेल जाइत छन्हि। स्वयं मारवाड़ीभाषी रहितो नेपाली आ हिन्दीक संग मैथिली मे निरन्तर लिखबाक आ प्रकाशित करबाक कार्य नेवटियाजी द्वारा होइत रहल अछि। ‘कारी सुरुज’ (नेपाली सँ मैथिली मे अनुवाद) केर लेखक शिव नारायण पन्डित ‘सिंगल’, भगवान झा, सुरेन्द्र सिंह ठाकुर, कुमुद रंजन झा, कुमार पृथु, कुमारी श्रेया, प्रेम नारायण झा, वसुन्धरा झा, वन्दना चौधरी, शिवम मिश्रा प्रशान्त, दीपेन्द्र यादव मैथिल, विद्यानन्द बेदर्दी, दयानन्द दिक्पाल यदुवंशी, आदि अनेकों सर्जक मैथिली भाषाक साहित्य, संचार व समग्रता केँ रक्षा लेल निरन्तर अपन योगदान दैत रहैत छथि।


text:
You can access the distribution details by navigating to My pre-printed books > Distribution
कवि आ लेखक, अपना युगसँ प्रभावितो होइत आ युगकेँ प्रभावितो करैत। ओना किछु रचना छोड़ि मैथिली कविताक सर्वाधिक आग्रह रूप-विधान आ शिल्पक प्रति रहल अछि। भावपक्ष मूलत: वैयक्तिक बनल अछि। भावनाक उदात्तता, सार्वजनिक उपयोगिता, अर्थ-गाम्भीर्य दिस अधिक आकृष्ट नहि अछि। अपन चारू दिसक परिस्थितिक अन्हार मानसिक कुहेसमे किछु टटोलैत मात्र अछि। सत्यसँ अधिक आस्था ओकर क्षणकेँ बदलैत यथार्थेमे अछि। एहेन भाव वा वस्तु-सत्य जेकर मानव जीवनक कल्याण लेल भऽ सकए, नइ अछि। ओ प्रतीक बिम्ब, शैली आरो विधाक जन्म दऽ रहल अछि जे अतिशय वैयक्तिक रूचिक तथ्य-शून्य तथा आत्म-मुग्ध कविता छी। जखन कि आइ सर्वदेशीय संस्कृती, मानवता आदिक प्रश्न साहित्यक सम्मुख उपस्थित अछि।
अपन कवितामे मध्य-युगक आध्यात्मिक आ आदर्शवादक चेतनाकेँ नवीन लोक-चेतनाक स्वरूप देबाक प्रयत्न कऽ ओकर निष्क्रियताकेँ सक्रिय बनबैक प्रयासक संग ओकर वैयक्तिकताकेँ उन्नत समाजिकतामे परिणत करैक चेष्टा कएल अछि। ‘हरि अनन्त हरि कथा अनन्ता’क संग विराम लइ छी।
Currently there are no reviews available for this book.
Be the first one to write a review for the book राति-दिन.